Nyamuk Aedes: Spesies, Ciri-ciri dan Kesan Kesihatan

Apakah spesies nyamuk Aedes dan kesannya pada kesihatan? Artikel ini akan membincangkan berkenaan nyamuk Aedes, spesiesnya, habitat, ciri-ciri dan kesannya pada kesihatan.

Sebut sahaja tentang nyamuk Aedes, sudah tentu perkara pertama yang terlintas di fikiran kita adalah demam Denggi. Ini membuktikan demam Denggi sudah menjadi satu penyakit yang sangat terkenal di kalangan masyarakat Malaysia. Nyamuk ini  tergolong dalam Order Diptera dan daripada Keluarga Culicidae. Nyamuk Aedes berasal dari Afrika dan wujud di negara-negara yang beriklim tropika dan sub-tropika. Jadi, tidak hairanlah nyamuk Aedes boleh hidup di negara kita yang mempunyai iklim sederhana dan sangat sesuai untuk pembiakannya.

Artikel Berkaitan: Apa yang anda perlu tahu tentang Demam denggi?

Terdapat dua spesies utama nyamuk Aedes iaitu Aedes aegypti and Aedes albopictus di mana kedua-dua spesies nyamuk Aedes ini memberikan kesan buruk kepada kesihatan manusia dengan menjadi agen pembawa penyakit. Terdapat beberapa perbezaan di antara dua spesies nyamuk ini.

Antaranya, Aedes aegypti lebih sering dijumpai di dalam rumah berbanding Aedes albopictus yang sering dijumpai di kawasan luar rumah seperti di belukar atau di kawasan yang terdapat banyak pepohon. Dari segi fizikal, terdapat satu perbezaan yang dapat dilihat di antara dua spesies Aedes ini iaitu garisan putih di bahagian kepala nyamuk tersebut.

Nyamuk Aedes albopictus mempunyai garisan panjang berwarna putih di tengah-tengah kepala manakala Aedes aegypti mempunyai dua garisan lengkung berwarna putih di bahagian kiri dan kanan kepalanya, seperti dalam gambarajah berikut:

Nyamuk ini mudah dikenalpasti dengan melihat kepada ciri-ciri fizikalnya iaitu warna dan bentuknya. Nyamuk ini mempunyai tubuh yang bersaiz kecil dan halus selain mempunyai warna belang hitam dan putih pada badan dan kakinya.

Nyamuk Aedes juga aktif dan menghisap darah pada waktu siang sahaja. Waktu puncak bagi nyamuk ini aktif berkeliaran adalah pada waktu subuh dan waktu senja.  Nyamuk ini amat suka menghisap darah di bahagian buku lali, pergelangan tangan dan siku manusia. Hanya nyamuk betina sahaja yang menghisap darah manakala nyamuk jantan tidak.

Ini kerana nyamuk betina memerlukan darah bukan sebagai makanannya tetapi darah diperlukan untuk menghasilkan telur-telur baru. Nyamuk betina mempunyai bentuk mulut seakan penyedut minuman (proboscis) untuk menembusi kulit manusia dan menyedut darah masuk ke dalam badannya.

Nyamuk Aedes mempunyai kitaran hidup hanya dalam 7 hingga 10 hari sahaja dan mempunyai kitaran metamorfosis lengkap iaitu empat peringkat kitaran hidup. Pertama, daripada peringkat telur, kemudian menjadi larva iaitu jentik-jentik, kemudian bertukar menjadi pupa sebelum akhirnya menjadi nyamuk dewasa.

Kitaran Hidup Nyamuk Aedes

Kedua-dua spesies nyamuk aedes membiak di dalam air yang bertakung dan tidak terlalu kotor samada di dalam rumah mahupun di luar kawasan rumah. Pembiakan boleh berlaku di dalam ruangan sekecil penutup botol.

Contoh habitat yang berada di DALAM rumah:

Bekas simpanan air/tempayanBaldi berisi airAlas pasu bunga hiasanAkuarium

Contoh habitat yang berada di LUAR rumah:

Tayar terpakaiPasu bungaTempurung kelapaBotol atau tin lamaLubang pokokTangki kumbahan terdedah

Tempat Pembiakan Nyamuk Aedes

Nyamuk ini boleh mengakibatkan penyakit demam Denggi, demam kuning, Chikungunya, Encephalitis dan virus Zika. Keadaan ini hanya terjadi apabila nyamuk yang telah dijangkiti virus daripada manusia atau haiwan dan kemudiannya ia menyebarkan virus tersebut kepada manusia atau haiwan lain.

Seseorang wanita hamil yang dijangkiti virus Denggi berupaya memindahkan penyakit tersebut kepada bayi yang dikandungnya samada semasa hamil atau semasa melahirkan.

Pada kebiasaannya, penghidap Denggi akan menunjukkan gejala selepas tiga sehingga enam hari setelah mengalami gigitan Aedes. Gejala yang ditunjukkan adalah seperti demam panas, sakit kepala, sakit sendi dan tulang belakang, muntah-muntah, sakit mata dan ruam kulit.

Demam virus seperti demam Denggi boleh mengakibatkan kematian jika pesakit mempunyai kurang antibodi untuk melawan virus tersebut. Namun, sehingga kini tiada penawar khusus untuk menyembuhkan penyakit ini. Sesetengah masyarakat di Malaysia juga mencuba rawatan alternatif seperti memakan sup ketam nipah dan minum air kelapa untuk mengembalikan hidrasi pada tubuh badan.

Bersihkan kawasan pembiakan AedesSentiasa menukar air di dalam pasu bunga, bekas simpanan air, baldi dan kolam mandiPastikan tiada tempat takungan air yang terbiar di kawasan luar rumahPastikan longkang dan laluan air tidak tersumbat dan tidak menakung airSentiasa menutup bekas simpanan air dan setiap 3 bulan sekali, taburkan ubat jentik-jentik ke dalam air untuk mengelak pembiakan jentik-jentik.Semburan “fogging” akan dilaksanakan di kawasan yang berkepadatan tinggi dan mempunyai rekod kes denggi yang banyak

Memakai baju dan seluar panjang ketika berada di kawasan luar rumahMemastikan pintu dan tingkap bertutup rapat terutamanya ketika waktu nyamuk Aedes bergerak aktif iaitu pada waktu dinihari dan waktu senjaMenggunakan penghalau nyamuk yang mempunyai bahan aktif seperti picaridin untuk menghalang nyamuk daripada mendekati kitaMenggunakan kelambu di tempat tidur bagi menghalang gigitan nyamuk semasa tidur

California Department of Public Health, Division of Communicable Disease Control. (2020). Guidance for Surveillance of and Response to Invasive Aedes Mosquitoes and Dengue, Chikungunya, and Zika in California. State of California Health and Human Services Agency. Centers for Disease Control and Prevention ,  National Center for Emerging and Zoonotic Infectious Diseases (NCEZID) ,  Division of Vector-Borne Diseases (DVBD) . (2020). Life Cycle of Aedes aegypti and Aedes albopictus Mosquitoes. U.S Department of Health and Human Services.Devi Shankar Suman, Anchal R. Shrivastava, S.C. Pant, Brahma Dutta Parashar. (2011). Differentiation of Aedes aegypti and Aedes albopictus (Diptera: Culicidae) with egg surface morphology and morphometrics using scanning electron microscopy. Arthropod Structure & Development. Vol. 40 (5), 479-483.Fakta-Fakta Mengenai Demam Denggi. (2021). Portal myHealth. Pejabat Kesihatan Daerah Gombak.Michael Paddock. (2018). Everything You Need to Know About Dengue ever. Medical News Today.Rogers, Kara. (2019). Aedes. Encyclopedia Britannica, Inc.


Cara Estrak DNA di Rumah

Sains adalah suatu disiplin yang mengkaji tentang pelbagai aspek kehidupan yang bermanfaat untuk manusia. Sains itu ada di mana-mana sama ada ketika makan, mandi, tidur, bernafas, memasak dan sebagainya. Murid-murid di sekolah rendah mahupun menengah telah diberi pendedahan di dalam kelas untuk mempelajari subjek sains. Benar, sesetengah pelajar berpendapat sains itu susah kerana perlu menghafal teori yang banyak dan fakta untuk memahami subjek tersebut.

Orang yang bijak adalah dapat menjelaskan suatu perkara dengan mudah menggunakan istilah serta konsep yang ringkas untuk difahami oleh orang ramai.

Ekstrak DNA dari rumah!

DNA (asid deoksiribonukleik ) mempunyai pelbagai maklumat genetik yang penting dalam kehidupan seharian. Sebagai contoh, maklumat genetik untuk warna mata dan rambut ada dalam DNA yang menyebabkan mata berwarna coklat dan berambut hitam. Tetapi, terdapat juga orang yang mempunyai mata berwarna biru dan berwarna perang.

Dalam badan kita, terdapat lebih 8 billion sel yang menjalankan aktiviti dan proses kimia untuk mengoptimumkan fungsi badan kita. Sel ini mempunyai saiz yang lebih kecil berbanding biji sawi yang boleh dilihat menggunakan mikroskop. Sel juga terdapat pada organisma hidup seperti tumbuh-tumbuhan, haiwan, alga, kulat dan sebagainya. Sel juga mempunyai nuklues yang mengandungi maklumat genetik (DNA).

Gambar 1 :Sel bawang di bawah mikroskop cahaya.

Gambar 2 : Sel pipi di bawah mikroskop cahaya.

Eksperimen untuk lihat DNA

Bahan-Bahan yang diperlukan adalah:

Buah-Buahan (Pisang/ Bawang/ Strawberi/Oren/Betik/Tomato)Penapis500 ml AirRubbing alcohol (Isopropyl alcocohol)Cawan plastikDetergen/ Sabun pencuci

Hancurkan buah yang kita pilih contohnya strawberi menggunakan lesung sehingga lecek dan licin sehingga menjadi separa cecair.10 titis sabun pencuci/ detergen dalam larutan dan kacau sehingga larut. Pastikan semasa proses mengacau air tidak berbuih.Buah yang dihancurkan dan dilenyek diletakkan di penapis untuk mengasingkan ketulan-ketulan buah. Tambahkan larutan yang mengandungi garam dan sabun pencuci ke buah di atas penapis.

Tekan buah yang dilenyek menggunakan sudu secara perlahan.Selepas menapis, tuangkan 3-10 ml rubbing alcohol (isopropyl alcohol) secara perlahan-lahan.

Biarkan selama 5-10 minit. Maka, anda nampak bebenang putih (DNA) dari larutan itu.

Pastikan aktiviti ini dijalankan dipantau bersama-sama ibu bapa.

Aktiviti ini dijalankan untuk menarik minat pelajar untuk belajar sains yang tidak hanya belajar di kelas.Ini juga salah satu alternatif lain yang dibuat bagi mengantikkan eksperimen di makmal sekolah semasa pandemik ini

Different types of DNA extraction methods. Genetic Education.Teisha Rowland. Do-It-Yourself.  Science buddies.


Makanan Yang Tidak Boleh Diambil Bagi Pesakit Bengkak Air

Bengkak air (edema) biasanya berlaku pada wanita hamil, pesakit lemah jantung, masalah buah pinggang, masalah hati atau individu yang berdiri atau berjalan terlalu lama. Bengkak air biasanya terjadi di bahagian pergelangan bawah kaki yang apabila dibiarkan secara berlarutan boleh menyebabkan kesukaran untuk bergerak, membolehkan pesakit menghadapai tekanan psikologi dan juga boleh menyebabkan kerosakan permukaan kulit.

Namun begitu, bengkak air juga boleh terjadi dimana-mana bahagian mengikut jenis penyakit yang dialami. Bengkak air ini terjadi disebabkan oleh pengumpulan cecair yang berlebihan di dalam tisu badan sehingga menyebabkan bahagian tertentu kelihatan membengkak dan permukaan sukar untuk timbul semula apabila ditekan dengan jari. Teruskan membaca artikel ini untuk mengetahui apakah makanan yang tidak boleh diambil bagi pesakit bengkak air.

Udang kering mengandungi banyak sodium tambahan untuk membantu memanjangkan jangka hayat udang yang telah dikeringkan tersebut. 1sudu besar udang kering sahaja telah mempunyai sebanyak 300mg sodium. Walapun udang kering ini digunakan di dalam masakan hanya sebagai penambah rasa, namun jumlah kandungan sodiumnya tetap tinggi dan tidak sesuai dimakan oleh penghidap bengkak air. Selain udang kering, udang yang telah dibekukan juga haruslah dielakkan.

Bahan sejuk beku biasanya mengandungi garam tambahan dan pengawet tambahan yang kaya dengan sodium. Sebagai contoh, natrium tripolifosfat biasanya diletakkan untuk membantu mengekalkan kelembapan bahan sejuk beku ketika sudah mencair. Udang yang tidak dibekukan, tidak dikeringkan juga mengandungi sodium tersendiri iaitu sebanyak 120mg bagi setiap 100gram udang. Oleh yang demikian, elakkanlah memakan udang bagi penghidap bengkak air.

2. Belacan dan Cencaluk

100gram belacan mengandungi kira-kira sebanyak 1258mg sodium. Peminat belacan tegar yang menghidapi bengkak air perlu menghentikan pengambilan belacan. Kandungan sodium di dalam belacan boleh memburukkan lagi keadaan bengkak air dan menyebabkan lebih banyak cecair terkumpul di bahagian tisu badan. Sama seperti belacan, cencaluk yang diperbuat daripada udang geragau juga mengandungi sodium yang tinggi iaitu sebanyak 897mg sodium untuk 1sudu makan sahaja.

Makanan yang dimasak menggunakan belacan dan cencaluk juga tidak kurang tinggi kandungan sodiumnya. Oleh sebab itu, pesakit yang mempunyai bengkak air lebih digalakkan untuk memasak makanan sendiri daripada membeli makanan daripada luar. Jika makanan dibeli dari luar, penggunaan belacan dan cencaluk yang sangat meluas digunakan terutamanya di dalam mee goreng, sambal dan lain-lain lagi boleh menerukkan lagi keadaan bengkak air tersebut.

3. Ikan kering dan pekasam

Ikan kering dan pekasam merupakan makanan yang patut dijauhi bagi penghidap bengkak air. Makanan yang telah ditabur dan direndam dengan larutan garam sudah semestinya tinggi dengan kandungan sodium. Sodium yang tinggi di dalam makanan selain membahayakan kesihatan jantung dan berisiko menaikkan tekanan darah tinggi, sodium juga meningkatkan potensi cecair untuk lebih banyak berkumpul di dalam tisu badan.

Oleh sebab itu, ikan kering dan pekasam tidak lagi sesuai dimakan oleh individu yang mempunyai bengkak air. 1 ekor sederhana ikan kering mempunyai sebanyak 433mg sodium. Manakala 1 ekor sederhana ikan pekasam mempunyai kira-kira 480mg jumlah sodium di dalamnya. Jumlah sodium yang terkandung di dalam ikan ini mungkin lebih daripada jumlah yang dinyatakan bergantung kepada jumlah garam dan serbuk pengawet yang diletakkan di dalamnya ketika proses penghasilan ikan kering dan pekasam. Oleh sebab itu, berhati-hatilah ketika memakan makanan yang dihidangkan bersama ikan kering atau pekasam.

Telur masin merujuk kepada telur yang diawet dengan menggunakan garam bagi mengekalkan ketahanannya. Jenis telur masin yang paling popular adalah telur itik kerana saiz telur kuningnya yang lebih besar. Namun begitu, telur ayam juga boleh diasinkan. Telur masin juga lebih kurang sama cara menghasilkannya dengan ikan kering dan pekasam dimana garam digunakan dengan banyak untuk mengasinkannya.

Telur masin yang telah direndam di dalam larutan garam juga tidak sesuai dimakan bagi pesakit bengkak air, baik yang bahagian putih telur atau bahagian kuning telurnya. Hal ini demikian kerana telur masin mempunyai jumlah sodium yang tinggi iaitu sebanyak 250mg sodium bagi setiap biji. Makanan yang disalut menggunakan telur masin juga tidak sesuai dimakan kerana turut menjadi makanan yang mengandungi sodium berlebihan. Oleh sebab itu, elakkan snek-snek yang menggunakan perisa telur masin sebagai perisa tambahan.

Terperanjat atau tidak jika ikan bilis sebenarnya mengandungi sebanyak 3368mg sodium bagi setiap 100gram ikan bilis? Ikan bilis tidak dinafikan sering digunakan dalam masakan seperti tumisan, sambal dan juga digoreng. Budu yang dihasilkan daripada ikan bilis juga perlu dielakkan. Penggunaan ikan bilis secara kerap, berulang-ulang dan dalam kuantiti yang banyak dapat membahayakan kesihatan.

Pesakit bengkak air yang mengambil jumlah sodium yang berlebihan mempunyai risiko mengalami bengkak yang lebih teruk sehingga tidak dapat bergerak dan menambahkan rasa sakit. Apabila kita makan terlalu banyak sodium, tubuh akan mengekalkan sodium di dalam badan dan meningkatkan jumlah cecair di dalam badan diantara tisu badan. Oleh sebab itu, berhati-hatilah dalam pemilihan makanan.

Taucu adalah makanan yang dibuat daripada kacang soya yang telah direbus, dihaluskan dan kemudiannya diperam dalam larutan garam. Taucu banyak digunakan dalam masakan melayu untuk memasak pelbagai jenis lauk pauk. Walaubagaimana pun, taucu yang sememangnya telah direndam dalam larutan garam tidak sesuai dimakan oleh pesakit bengkak air. Taucu mempunyai kandungan sodium yang tinggi kerana 20peratus daripada larutan taucu terdiri daripada kandungan garam.

Tambahan pengawet makanan yang diletakkan untuk memanjangkan tempoh jangka hayat makanan juga menambahkan jumlah sodium di dalam taucu. 1 sudu besar taucu mengandungi sebanyak 341mg sodium. Ini bermakna, 100gram taucu mengandungi sebanyak 2273mg sodium! Jumlah ini sudah semestinya melebihi daripada keperluan yang diperlukan badan dalam sehari. Walaupun ada yang mengatakan, taucu boleh dibasuh dan dibilas sebelum dimasak, namun kandungan sodiumnya masih tinggi dan perlu dielakkan pesakit bengkak air.

Kebanyakan makanan segera mengandungi jumlah yang tinggi dengan lemak, gula dan sodium. Gabungan lemak, gula, dan banyak sodium dapat menjadikan makanan segera lebih enak bagi tujuan komersial. Selain merbahaya untuk pesakit yang mempunyai tekanan darah tinggi, memberi tekanan kepada jantung dan sistem kardiovskular, diet tinggi sodium juga boleh menyebabkan pengekalan air di dalam badan.

Oleh sebab itu, bengkak air boleh menjadi lebih teruk selepas makan makanan segera. Contoh makanan segera termasuklah sosej, nugget, daging kisar segera dan lain-lain lagi. Kajian menunjukkan bahawa pengambilan makanan segera sering dipandang ringan bagi orang dewasa tanpa mengira jumlah sodium yang terdapat di dalamnya.

Selain daripada mudah, makanan segera juga sering menjadi pilihan kerana cara penyediaannya yang ringkas dan kononnya menjimatkan masa. Namun begitu, amat berisiko bagi pesakit bengkak air untuk makan makanan yang segera.

Kicap ialah bahan penyedap makanan yang berupa cecair berwarna hitam yang mempunyai rasa manis atau masin. Bahan asas membuat kicap secara amnya ialah kacang soya atau kacang soya hitam. Kicap mudah didapatkan dimana-mana dan sudah tidak asing lagi penggunaannya. Perbezaan kicap masin dan kicap manis ialah kepekatan dan rasanya. Kicap masin adalah lebih cair daripada kicap manis.

Namun, siapa sangka kicap sebenarnya mengandungi sodium yang tinggi di dalamnya. 1 sudu besar kicap pekat mempunyai sebanyak 564mg sodium manakala 1sudu besar kicap cair mempunyai sebanyak 1255mg sodium. Oleh sebab itu, kicap tidak sesuai digunakan bagi individu yang mempunyai bengkak air.

9. Pelbagai jenis sos

Semakin maju teknologi, semakin banyak jenis sos yang boleh didapati di pasaraya. Antara sos yang biasa digunakan ialah sos cili dan sos tomato. Lain-lain sos termasuklah sos bbq, sos teriyaki, sos bawang putih, sos lada hitam, sos korea dan sebagainya. Kesemua daripada sos-sos ini mengandungi kadar sodium yang sangat tinggi.

Antara contohnya, 1 sudu besar sos cili mempunyai sebanyak 224mg sodium manakala 1 sudu besar sos tomato mempunyai sebanyak 171mg sodium. Kandungan sodium tersembunyi yang terdapat di dalam sos ini perlu diambil secara berhati-hati agar tidak mendatangkan mudarat kepada pesakit yang mempunyai bengkak air.

10. Makanan yang Diproses di dalam Tin

Makanan yang telah diproses dan dimasukkan di dalam tin biasanya mempunyai kandungan sodium yang tinggi. Sebagai contoh, 1 ketul ikan sardin di dalam tin mempunyai sebanyak 433mg sodium manakala setengah cawan kacang panggang mengandungi kira-kira sebanyak 365mg sodium. Sama seperti sayuran yang sepatutnya dikenali sebagai makanan rendah sodium, hati-hati jika telah ditinkan. Sebagai contoh, setengah cawan cendawan butang mengandungi lebih 561mg sodium.

Tidak kurang juga setengah cawan isi kacang hijau yang telah ditinkan mengandungi sebanyak 200mg sodium. Walaupun makanan di dalam tin telah dilabel sebagai kurang kandungan sodium, namun tidak semestinya makanan di dalam tin tersebut benar-benar mengandungi kandungan sodium yang sedikit.

Pesakit yang mempunyai bengkak air perlu mengelakkan mengambil pelbagai makanan dan minuman yang tinggi dengan kandungan garam atau sodium tersembunyi.

Pengambilan garam atau sodium juga dapat dikurangkan dengan cara mengurangkan mengambil kuah tambah ketika makan makanan yang berkuah dan bersup. Hal ini demikian kerana mengambil kuah tambah atau menghirup sup yang ada di dalam makanan dapat menambahkan lagi jumlah pengambilan sodium di dalam badan seterusnya menerukkan lagi keadaaan bengkak air yang dialami.

Albarracín, W., Sánchez, I. C., Grau, R., & Barat, J. M. (2011). Salt in food processing; usage and reduction: a review. International Journal of Food Science & Technology, 46(7), 1329-1336.Alliance, M. B. H. Edema–Natural Prevention and Treatment of Swollen Joints.Anderson, J., Young, L., & Long, E. (1988). Sodium in the Diet (Doctoral dissertation, Colorado State University. Libraries).Anderson, J., & Wilkinson, M. Sodium in the Diet no. 9.354.Bagga, A. (2004). Management of Edema in Nephrotic Syndrome Anil Vasudevan Mukta Mantan. Indian pediatrics, 41, 787-795.Bellows, L., & Moore, R. (2013). Sodium and the Diet (Doctoral dissertation, Colorado State University. Libraries).Din, N., Rashid, B., Ramli, K. I., Mansor, N. A., & Abdullah, D. (2019). Revelation of children and adult’s food allergen in Malaysia.Furukawa, S., Takaya, A., Nakagawa, T., Sakaguchi, I., & Nishi, K. (2011). Fatal hypernatremia due to drinking a large quantity of shoyu (Japanese soy sauce). Journal of forensic and legal medicine, 18(2), 91-92.Gendeh, B. S., Murad, S., Razi, A. M., Abdullah, N., Mohamed, A. S., & Kadir, K. A. (2000). Skin prick test reactivity to foods in adult Malaysians with rhinitis. Otolaryngology—Head and Neck Surgery, 122(5), 758-762.Kakroo, M. A., Vaitkevicius, P. V., & Baliga, R. R. (2020). Edema. In Practical Cardiology (pp. 39-46). Springer, Cham.MacGregor, G. A., Sagnella, G. A., Markandu, N. D., Singer, D. R. J., & Cappuccio, F. P. (1989). Double-blind study of three sodium intakes and long-term effects of sodium restriction in essential hypertension. The Lancet, 334(8674), 1244-1247.Nandiyanto, A. B. D., Ismiati, R., Indrianti, J., & Abdullah, A. G. (2018). Economic Perspective in the Production of Preserved Soybean (Tauco) with Various Raw Material Quantities. In IOP Conference Series: Materials Science and Engineering (Vol. 288, No. 1, p. 012025). IOP Publishing.Nunomura, N., & Sasaki, M. (1986). Soy sauce. Legumes Based Fermented Foods, 173-189.O’Brien, J. G., Chennubhotla, S. A., & Chennubhotal, R. V. (2005). Treatment of edema. American family physician, 71(11), 2111-2117.Ono, S. I., NAGAI, A., & SUGAI, N. (1986). A histopathological study on juvenile colorcarp, Cyprinus carpio, showing edema. Fish Pathology, 21(3), 167-175.Robson, A. M. (1983). Edema and Edema-forming states. In The Kidney and Body Fluids in Health and Disease (pp. 119-147). Springer, Boston, MA.Sakamoto, A., Hoshino, T., Boku, K., Hiraya, D., & Inoue, Y. (2020). Fatal acute hypernatremia resulting from a massive intake of seasoning soy sauce. Acute Medicine & Surgery, 7(1), e555.Schemm, F. R. (1942). A High Fluid Intake in the Management of Edema, Especially Cardiac Edema: I. The Details and Basis of the Régime. Annals of Internal Medicine, 17(6), 952-969.Schroth, B. E. (2005). Evaluation and management of peripheral edema. Journal of the American Academy of PAs, 18(11), 29-34.SONGSIRIDEJ, V., PETERS, M. S., DOR, P. J., ACKERMAN, S. J., GLEICH, G. J., & BUSSE, W. W. (1985). Facial edema and eosinophilia: evidence for eosinophil degranulation. Annals of internal medicine, 103(4), 503-506.


Cara Tanam Kacang Botol yang Betul

Bagaimanakah cara tanam kacang botol yang betul? Artikel ini akan membincangkan cara tanam kacang botol, pembajaannya, penjagaan dan banyak lagi.

Kacang botol ataupun nama saintifiknya Psophocarpus tetragonolobus yang menjadi pilihan masyarakat Malaysia untuk dijadikan sebagai ulam-ulaman. Kini, tanaman ini mendapat perhatian masyarakat oleh kerana khasiatnya dari sudut kesihatan. Ianya diperkaya dengan vitamin A dan B serta mempunyai kandungan protein yang tinggi sebanyak 10%.

Ianya sejenis tumbuhan yang melilit dan memerlukan pancang sebagai sokongan. Kacang botol boleh tumbuh sehingga mencapai ketinggian 3-4 meter berbanding tanaman kekacang yang lain. Selain itu, tanaman ini dikategorikan sebagai tanaman jangka masa pendek dan hanya memerlukan tempoh 3 bulan untuk dituai hasilnya.

Oleh kerana ianya tanaman yang mudah ditanam dan diselenggara, segelintir masyarakat gemar menanamnya di halaman belakang rumah untuk tujuan sara diri dan sekadar memenuhi keperluan dapur. Kemudahan dari segi penyelenggaraan dan penanaman, tanaman ini wajar dikomersialkan kerana ianya mempunyai potensi yang bagus untuk diusahakan dan menjamin pulangan hasil yang lumayan sekiranya diusahakan. Harga terkini bagi tanaman ini adalah lebih kurang RM8 bagi setengah kilo kacang botol mengikut harga runcit.

Lumayan bukan? Beberapa faktor perlu pertimbangkan bagi menjayakan penanaman kacang botol ini. Ilmu tentang penanaman dan penyelenggaraannya perlu dipelajari terlebih dahulu bagi memastikan penanaman berjalan lancar tanpa menghadapi sebarang masalah. Melalui artikel kali ini, saya akan mengajar cara-cara menanam kacang botol dengan mudah dan berkesan.

Terdapat 3 faktor penentu yang menjamin kejayaan penanaman kacang botol iaitu iklim, tanah dan pH. Dari segi keperluan iklim, sudah semestinya tanaman ini amat bersesuaian ditanam di Malaysia berikutan daripada iklim tropika yang lembap dan hujan sepanjang tahun. Untuk keperluan tanah pula, tanaman ini sesuai ditanam pada pelbagai tanah seperti tanah gambut, bris dan tanah bekas lombong.

Sekiranya tiada tanah yang seperti dinyatakan, tidak menjadi masalah untuk meneruskan niat menjalankan penanaman ini. Hal ini kerana dengan mendapatkan nilai pH yang bersesuaian iaitu 5.5-6.0 juga penanaman masih boleh dijalankan. Perlu diingatkan supaya memenuhi 3 perkara tersebut bagi menjayakan penanaman.

Sekiranya ingin menanam secara besar-besaran, penggunaan jentera perlulah diaplikasi bagi memudah dan mempercepatkan proses kerja. Tanah perlu digembur terlebih dahulu menggunakan implementasi bajak seperti bajak putar dan bajak piring bagi memulihkan semula struktur tanah.

Semasa proses tersebut tanah perlu digembur pada kedalaman 20-30cm, ini bertujuan bagi membantu pertumbuhan akar yang stabil. Kemudian, sediakan batas berukuran 1.3m lebar x 30cm tinggi x 7.5cm panjang. Spesifikasi untuk batas kebiasaannya adalah bergantung kepada keluasan kawasan. Akhir sekali, pastikan jarak antara batas adalah sekitar 30cm.

Untuk memulakan penanaman, anak benih perlulah disediakan. Kebiasaannya, kacang botol ditanam menggunakan biji benih. Buah yang telah matang dan kering akan diambil bijinya untuk dijadikan benih. Sebagai langkah selamat di peringkat awal, penyediaan media semaian menggunakan tanah campuran boleh dilakukan bagi memberi jaminan peratusan hidup anak benih di peringkat semaian. Penggunaan pot tray atau bekas bersesuaian boleh digunakan dalam tempoh tersebut. Kemudian, benih yang telah disemai perlu dibiarkan selama 10-14 hari sehingga bercambah.

Biji benih yang telah bercambah tadi perlu dipindahkan ke dalam tanah. Untuk memulakan penanaman, anda perlu mengetahui tentang penjarakan tanaman. Bagi penanaman kacang botol, jarak yang bersesuaian antara pokok dan barisan adalah 60cm x 60cm. Mula-mula cabut anak benih dengan berhati-hati dan tanam setiap anak benih ke dalam lubang sekurang-kurangnya pada kedalaman 2.5cm.

Setelah selesai penanaman, siram pokok pada kadar secukupnya. Perlu diketahui bahawa ianya sejenis tanaman yang menjalar, oleh itu tanaman ini memerlukan penyediaan junjung bagi membantu pertumbuhan kacang botol. Untuk proses ini, sediakan kayu pancang yang berukuran lebih kurang 2cm. Pastikan semasa anda menyediakan junjung tersebut, bahan-bahan lain seperti kayu dan tali raffia mencukupi.  Kemudian, susun kayu pancang pada batas seperti gambar rajah di bawah:

Terdapat satu lagi susunan pancang, iaitu dengan menggunakan susunan trellis seperti ini:

Penyelenggaraan yang dimaksudkan adalah dari segi penyiraman, merumpai dan membaikpulih sistem junjung. Dalam aspek penyiraman, adalah sama seperti mana-mana jenis tanaman iaitu pemberian air secara berkala iaitu sebanyak 2 kali sehari. Pastikan air diberi pada kadar secukupnya.

Manakala untuk kerja merumpai ataupun merumput, cara paling efektif dan selamat untuk aktiviti ini adalah dengan mengawalnya menggunakan tangan atau peralatan yang bersesuaian seperti cangkul sebagai langkah kawalan. Sistem junjung perlu sentiasa dipantau dan dibaikpulih mengikut peringkat pertumbuhan pokok. Tali yang diikat hendaklah bersilang secara tersusun bagi memudahkan pokok meliliti tali tersebut.

Berikut adalah jadual pembajaan mengikut peringkat umur pokok:

Kawalan Penyakit dan Perosak

Antara penyakit yang sering dikenalpasti menyerang kacang botol adalah karat dan bintik daun cercospora. Kedua-dua penyakit ini akan menyerang pada bahagian daun dan batang kacang botol menyebabkan bahagian tersebut ditumbuhi spora berwarna oren dan terdapat bintik daun pada tanaman.

Bagi mengatasi masalah ini, penggunaan racun kulat seperti Benomyl perlu diaplikasikan bagi menangani penularan kulat tersebut. Manakala dari segi serangan perosak pula, tanaman ini amat sinonim dengan serangan kutu daun dan juga ulat pengorek buah. Kehadiran perosak ini boleh menyebabkan masalah besar terhadap pokok seperti buah berlubang, bunga gugur malahan boleh juga menyebabkan pertumbuhan terbantut sekiranya dibiarkan begitu sahaja.

Sekiranya berlaku, segera dapatkan racun serangga yang terdapat di mana-mana pasaran dan lakukan semburan secara berkala sekurangnya 2 kali seminggu bagi menamatkan permasalahan tersebut.

Penuaian boleh dijalankan setelah 10-12 minggu dari tempoh penanaman. Bagi memastikan samada buahnya adalah bersesuaian untuk dituai ataupun tidak, beberapa ciri kematangan perlu dinilai seperti warna dan panjang kacang botol. Kebiasaannya, buah yang dipilih adalah berwarna hijau, mencapai panjang lebih kurang 20cm serta mempunyai tekstur yang rapuh ataupun kelihatan rangup.

Penuaian akan dijalankan secara berturutan dalam tempoh 2-3 hari sekali sejak daripada penuaian pertama. Hal ini perlu dipantau kerana sekiranya kacang botol melebihi tempoh matang, ianya akan menyebabkan kerugian oleh kerana tidak mencapai piawaian pasaran. Secara umum, setiap pokok kacang panjang boleh dituai sebanyak 10 biji buah dalam tempoh 2 hari.

Diharapkan artikel cara tanam kacang botol ini dapat memberikan maklumat kepada para pembaca berkenaan penanaman pokok ini.

Cara Tanam pokok lain yang anda perlu tahu:

Tanam Kacang Botor (2021). TIPS. Animhosam.blogspot.com. 2021. Diakses pada 2021. Info Tani (2008). Panduan Menanam Kacang Botor. Jabatan Pertanian Malaysia. No It: 81/10.08/33.55 RR


Pokok Sacha Inchi: Spesies, Ciri-ciri dan Khasiat

Apakah khasiat dan spesies pokok sacha inchi? Artikel ini akan membincangkan tentang spesies, ciri-ciri, cara penanaman, kegunaan dan khasiat pokok sacha inchi.

Sejak kebelakangan ini, pokok sacha inchi mula menarik minat rakyat Malaysia kerana ia disenaraikan sebagai salah satu ‘superfood’ di dunia pada tahun 2016. Tumbuhan yang berasal dari Peru ini telah lama digunakan oleh masyarakat Inca sejak 3000 tahun yang lalu. Bukti masyarakat Inca menggunakan pokok sacha inchi boleh dilihat pada pelbagai bentuk seramik dan makam masyarakat Inca. Ia sangat kaya dengan nutrisi serta ditanam secara komersial di Thailand, Vietnam dan Kemboja. Jom kita mendalami dengan lebih lanjut tentang pokok sacha inchi.

Sacha inchi merupakan sejenis tanaman kekacang atau nama saintifiknya ialah Plukenetia volubilis. Ia turut dikenali sebagai ‘sacha peanut’, ‘inca peanut’ dan ‘mountain peanut’. Tumbuhan ini tergolong dalam famili Euphorbiaceae dan genus Plukenetia.

Pokok sacha inchi mempunyai ketinggian kira-kira 2-3 meter. Ia tumbuh secara menjalar atau memanjat dengan sokongan kayu atau para setinggi 3-4 meter. Buah sacha inchi berwarna hijau cerah semasa muda dan berwarna perang gelap apabila matang. Ia berbentuk seperti biji getah serta mempunyai kapsul yang berukuran 3-5 cm.

Buah sacha inchi akan dituai apabila matang dan buahnya akan terbuka sendiri. Bijinya berbentuk oval dan berwarna perang kehitaman yang berukuran 1.5-2.0 cm.  Ia mempunyai berat sekitar 45-100 gram setiap biji. Tumbuhan ini mempunyai bunga berwarna putih kehijauan dan bersaiz kecil di bahagian hujung dahan. Bunga jantan yang berwarna putih bersaiz kecil dalam jambak sementara bunga betina berada dibahagian bawah jambak.

Pokok sacha inchi ini memerlukan medium tanah berasid dengan pH diantara 5.1-5.5 bagi memastikan pertumbuhan yang sihat. Selain itu, ia memerlukan air yang mencukupi dan sistem saliran yang baik. Pokok ini mudah dijaga dan ditanam, namun harga pasarannya agak tinggi menyebabkan ramai mula berkecimpung untuk mengkomersialkan tumbuhan ini. Penanaman pokok ini menggunakan biji benih yang diambil dari pokok yang telah matang.

Biji benih perlu direndam dalam air yang bersih dan seterusnya disemai di atas tapak semaian pada suhu 25-30 celcius. Percambahan kebiasaannya mengambil masa selama 14 hari dan setelah itu ia boleh dialih ke kebun. Di samping itu, terdapat kaedah lain dengan menanam biji benih terus ke ladang tanpa direndam dalam air, namun ia akan menyebabkan percambahan menjadi tidak sekata. Antara kelebihan pokok sacha inchi ialah ia mudah dijaga kerana kurang serangan serangga perosak dan cepat berbuah.

Pokok sacha inchi mempunyai khasiat dan nutrisi yang tinggi. Sacha inchi kaya dengan Omega 3 iaitu lebih tinggi berbanding kandungan Omega di dalam ikan. Antara kandungan yang terdapat dalam Sacha Inchi adalah Omega 3 (48%), Omega 6 (35%) dan Omega 9 (9%). Buah sacha inchi ini juga boleh dimakan tanpa direbus. Ia mengandungi minyak yang berkhasiat iaitu Omega 3 Fatty Acids, Alpha Linoleic Acids (ALA) dan Essential Amino Acids. Justeru, ia dapat membantu merawat dan mencegah masalah-masalah utama yang dihadapi oleh setiap tubuh badan.

1. Mengawal berat badan

Setiap orang pasti mengidamkan badan yang sihat dan berat badan yang ideal. Hormon kortisol yang berlebihan pada tubuh badan akan membuatkan kita makan secara berlebihan terutamanya makanan manis dan berlemak. Omega 3 pada pokok sacha inchi mampu mengawal hormon kortisol yang bertindak untuk mengawal selera makan.

2. Menghindari dari penyakit diabetes

Kencing manis atau diabetes merupakan penyakit jangka masa panjang kerana badan tidak mampu menghasilkan insulin yang mencukupi. Insulin merupakan hormon bagi mengawal paras gula dalam darah. Omega 3 juga dapat mengawal tahap insulin dan sekaligus mengurangkan risiko diabetes. Penyakit diabetes ini boleh menyebabkan kematian yang dikaitkan dengan saluran darah seperti kanser payu dara dan radang paru-paru.

3. Mencantikkan kulit dan menguatkan akar rambut

Vitamin E dan Omega 3 membantu mengawal pengeluaran minyak pada rambut dan juga kulit. Hal ini akan menghasilkan kulit yang lebih anjal, membekalkan hidrasi, memperbaiki kerosakan kulit dan rambut serta melindungi daripada sinaran matahari.

4. Mengurangkan sakit sendi

Sacha inchi mampu mengurangkan sakit sendi terutamanya bagi warga emas. Kandungan nutrisi yang terdapat pada tumbuhan ini juga mampu merawat penyakit rheumatoid arthritis atau dikenali sebagai radang sendi.

5. Membantu menguatkan tulang

Omega 3 pada pokok sacha inchi membantu tubuh badan untuk menyerap kalsium secara optimum. Hal ini akan meningkatkan kepadatan tulang, menghalang pereputan tulang serta mengelakkan penyakit seperti osteoporosis.

Pokok sacha inchi dapat memberikan pendapatan jangka panjang dengan pulangan yang tinggi kerana ia mendapat sambutan yang cukup baik di peringkat antarabangsa. Buah yang matang akan dipetik dan dimasukkan ke dalam bekas sebelum dijual atau diproses. Pokok ini mula berbunga 5 bulan selepas ditanam dan mengeluarkan hasil selepas lapan bulan serta mampu bertahan sehingga 20 tahun. Satu pokok dewasa mampu menghasilkan 100 biji buah setahun iaitu sebanyak 400-500 biji yang terhasil.

Biji yang dihasilkan ini mempunyai pelbagai khasiat dan perlu dikomersialkan ke peringkat antarabangsa. Buah sacha inchi ini dikomersialkan dalam bentuk kapsul atau minyak pati. Pihak RISDA telah membantu dengan memberikan 20 hingga 30 batang pokok bagi setiap isi rumah pekebun kecil dan ia mampu memberi pulangan yang lumayan sehingga RM500 sebulan. Secara tidak langsung, ia dapat membantu peniaga kecil dan ekonomi tempatan.

Anim, H. 2019. 12 Khasiat Tanaman Kekacang ‘Superfood’ Sacha Inchi. Balqis, J.Z. 2017. ‘Sacha Inchi’ mampu tambah pendapatan pekebun. Retrieved from Berita Harian.Clarance, G.D. 2019. Pengusahaan Sacha Inchi mampu jana pendapatan: Jonathan. Retrieved from Harian Express.Diabetes. 2019. Retrieved from World Health Organization.Kacang sacha inchi. 2019. Retrieved from Aifa Health Care 4u.Plukenetia volubilis. 2020. Retrieved from Wikipedia.Risiko penghidap diabetes mati awal. 2011. Retrieved from Malaysian Endocrine & Metabolic Society.


11 Makanan Yang Tidak Boleh Diambil Oleh Pesakit Gout

Apakah makanan yang tidak boleh diambil oleh pesakit gout? Artikel ini akan menjelaskan beberapa makanan yang menjadi larangan atau tidak boleh diambil oleh pesakit gout.

Gout merupakan satu bentuk radang yang menyebabkan kesakitan teruk dan bengkak pada bahagian sendi. Pengumpulan asid urik yang tinggi di dalam badan merupakan sebab utama terjadinya gout. Asid urik ini terbentuk ketika bahan kimia yang disebut purin dicerna di dalam badan. Kebiasaannya, purin terbentuk di dalam badan secara semulajadi. Namun begitu, purin juga terdapat di beberapa jenis makanan.

Makanan yang tinggi urik asid dan mengandungi urik asid sederhana perlu diambil secara berhati-hati oleh pesakit gout untuk mengurangkan risiko berlaku serangan gout yang teruk dan melambatkan kerosakan sendi. Penjagaan diet untuk pesakit gout sememangnya amat perlu dilaksanakan bagi membantu menurunkan paras asid urik di dalam darah. Teruskan membaca artikel untuk mengetahui apakah makanan yang tidak boleh diambil oleh pesakit gout.

Mungkin ada pesakit gout sudah pernah mengalami serangan gout selepas mengambil ikan sardin. Ikan sardin mempunyai jumlah purin yang sangat tinggi di dalamnya. 100 gram ikan sardin mempunyai sebanyak kira-kira 480mg purin di dalamnya. Walaupun jumlah kandungan purin ini berubah-ubah bergantung kepada jenis ikan, namun kesemua jenis ikan sardin menunjukkan jumlah kandungan purin yang tinggi iaitu kira-kira 399mg – 560mg bagi setiap 100gram.

Oleh sebab itu, pesakit gout perlu berhati-hati ketika mengambil roti sandwich atau makanan yang dihidangkan dimana-mana sahaja sebelum menikmatinya. Hal ini demikian kerana pengambilan yang sedikit juga sudah meninggikan risiko untuk terkena serangan gout.

Cendawan adalah salah satu bahan tambahan masakan yang boleh menambah rasa dan keenakan sesuatu hidangan. Cendawan boleh disesuaikan dengan pelbagai jenis masakan seperti goreng, dijadikan sup sayur malah sesuai dicampurkan ke dalam lauk pauk. Namun begitu, cendawan tidak sesuai dimakan bagi penghidap gout.

Cendawan mempunyai kadar purin yang tinggi di dalamnya dimana cendawan dapat menaikkan asid urik di dalam badan. 100 gram cendawan mempunyai kira-kira sebanyak 488mg purin di dalamnya. Oleh sebab itu, tidak mungkin pesakit gout dapat memakan cendawan. Pengambilan yang sedikit boleh meninggikan risiko terkena serangan gout dan boleh mempercepatkan kerosakan sendi berlaku.

Elakkan mengambil organ dalaman seperti hati, paru dan limpa ayam, ikan atau haiwan lain. Ada sesetengah individu menjadikan organ dalaman sebagai makanan kegemaran masing-masing tanpa mengetahui risiko ketika mengambilnya. Organ dalaman biasanya mempunyai kandungan lemak dan kolesterol yang tinggi malah tidak baik bagi kesihatan badan.

Pengambilan organ dalaman yang berlebihan bukan sahaja dapat meningkatkan risiko penyakit jantung dan berat badan, malah meninggikan risiko terkena serangan gout. 100 gram hati mempunyai kira-kira sebanyak 530mg purin manakala 100 gram paru mempunyai kira-kira sebanyak 435miligram purin. Tidak terkecuali 100gram limpa mempunyai purin yang tinggi iaitu sebanyak 516mg hingga 770mg purin di dalamnya.

Pasti ramai penghidap gout yang tidak tahu bahawa yis mempunyai kandungan purin yang tinggi di dalamnya. Yis digunakan untuk membentuk satu produk daripada produk yang lain seperti menaikkan volum, mengubah rasa dan bentuk asal sesuatu produk. Namun begitu, yis sebenarnya mengandungi jumlah purin yang tinggi.

100 gram yis yang digunakan di dalam makanan mengandungi sebanyak 680mg purin manakala 100gram yis yang digunakan di dalam minuman mengandungi sebanyak 1810mg purin. Oleh sebab itu, cuba untuk mengelakkan mengambil makanan atau minuman yang memerlukan yis ketika penghasilannya.

Kandungan purin di dalam 100gram ikan bilis iailah sebanyak 240mg. Hal ini menjadikan ikan bilis sebagai salah satu produk yang mengandungi purin tertinggi dalam kategori sederhana kandungan purin. Namun begitu, ikan bilis sering digunakan dalam masakan harian masyarakat di Malaysia. Ada yang menjadikan ikan bilis sebagai bahan tumisan, ada yang menjadikan ikan bilis sebagai bahan hiasan selepas digoreng tidak kurang juga menjadikan ikan bilis sebagai paste masakan.

Sambal ikan bilis juga menjadi kegilaan bagi sesetengah individu. Namun begitu, pesakit gout perlu sentiasa memantau pengambilan jumlah makanan yang mengandungi ikan bilis ini. Pengambilan makanan yang mempunyai ikan bilis sebagai bahan masakan secara berulang-ulang boleh meningkatkan risiko terkena serangan gout.

Selain ikan bilis, ada sesetengah makanan laut lain juga mempunyai jumlah kandungan purin yang agak tinggi. Antaranya termasuklah kerang, sotong, udang, ketam dan lobster. Pengambilan makanan laut yang tidak terkawal boleh menerukkan keadaan bagi pesakit gout. 100 gram makanan laut mempunyai lebih kurang sebanyak 200mg – 250mg jumlah purin di dalamnya.

Makanan laut yang dicampur di dalam masakan juga haruslah diambil perhatian kerana jumlah pengambilan yang sedikit dari pelbagai jenis masakan juga boleh membuatkan asid urik berkumpul di dalam darah dan menyebabkan berlakunya serangan gout.

Daging merah mempunyai jumlah protein yang tinggi dan membekalkan pelbagai vitamin tertentu di dalam badan. Namun, daging merah juga mempunyai lemak dan kolesterol yang tinggi apabila diambil secara berlebihan. Bagi pesakit gout, daging merah merupakan makanan yang perlu diambil secara bersederhana atau dielakkan kerana mengandungi jumlah purin yang sederhana tinggi.

Kebanyakan daging merah seperti lembu, kambing, khinzir dan lain-lain secara purata mempunyai jumlah purin yang sederhana tinggi iaitu sebanyak 150mg – 200mg purin bagi setiap 100gram. Oleh sebab itu, elakkan mengambil daging merah terutamanya yang dimasak sup.

8. Kacang Soya dan Kekacang

100gram kacang soya mempunyai kira-kira sebanyak 190mg jumlah purin. Oleh sebab itu, kacang soya dikategorikan sebagai makanan yang sederhana tinggi purin. Tidak kurang juga kekacang yang lain mengandungai sebanyak 130mg purin bagi setiap 100gram. Oleh sebab itu, produk yang berasaskan kacang soya agak tidak sesuai dimakan bagi penghidap gout.

Pengambilan kekacang yang berlebihan juga tidak digalakkan bagi penghidap gout. Masakan yang berasaskan kacang seperti dhal, vadai, bubur kacang dan lain-lain amat tidak digalakkan kerana pengambilan makanan seperti ini menggalakkan pengambilan yang banyak sekaligus pada sesuatu masa. Pengambilan seperti ini meningkatkan lagi risiko peningkatan kadar asid urik di dalam darah dan meninggikan risiko penyakit gout.

9. Produk Berserat Penuh

Produk berserat penuh biasanya mempunyai 3 bahagian utama iaitu lapisan luar cengkerang (bran), lapisan tengah yang terdiri daripada karbohidrat dan bahagian dalam yang mempunyai pelbagai jenis vitamin, mineral dan protein. Produk berserat penuh (wholegrain products) seperti roti berserat tinggi, gandum berserat tinggi termasuklah beras perang mengandungi jumlah purin yang sederhana.

Oleh sebab itu, bagi mereka yang menderita penyakit gout kronik adalah tidak digalakkan untuk mengambil produk gandum berserat tinggi. Walaupun produk berserat tinggi amat membantu dalam mengurangkan risiko penyakit jantung, strok dan diabetes namun untuk pesakit gout kronik, pengambilan produk seperti ini perlu diambil perhatian. Produk yang berserat penuh ini, jika diambil bagi pesakit gout perlulah disukat dan diambil secara sedikit untuk mengurangkan risiko terkena serangan gout dan mengurangkan kerosakan sendi berlaku.

11. Makanan Bergoreng dan Berminyak

Salah satu konsep untuk mengurangkan risiko berlakunya serangan gout ialah dengan menurunkan berat badan bagi individu yang mempunyai berat badan berlebihan. Oleh sebab itu, makanan yang bergoreng dan tinggi kandungan lemak amat tidak disarankan untuk pesakit gout. Pesakit gout boleh menambah berat badan dengan mudah apabila mengambil makanan yang bergoreng, berminyak dan tinggi kandungan lemak seperti pisang goreng, keropok goreng, santan dan lain-lain lagi.

Selain kandungan lemak trans yang tinggi di dalam makanan seperti ini dan tidak baik untuk kesihatan jantung, kajian membuktikan bahawa makanan yang berminyak meninggikan berlakunya risiko radang. Seterusnya, penyingkiran asid urik di dalam darah tidak dapat dilakukan dengan baik.

11. Makanan yang Manis dan Bergula

Sama seperti makanan yang tinggi lemak yang telah diterangkan, makanan yang manis dan bergula juga mempunyai jumlah kalori yang tinggi. Hal ini seterusnya menyukarkan proses penurunan berat badan bagi pesakit gout. Individu yang mempunyai berat badan berlebihan sepatutnya berusaha untuk menurunkan berat badan disamping mengelakkan makan makanan yang tinggi purin dan sederhana purin.

Penurunan berat badan yang konsisten dapat membantu menyingkirkan asid urik berlebihan di dalam badan selain menjaga kesihatan jantung dan mengelakkan berlakunya penyakit metabolik. Banyak kajian yang membuktikan bahawa pengambilan makanan yang tidak manis dan tidak bergula dapat mengurangkan radang yang berlaku.

Pesakit gout yang mengamalkan diet gout masih memerlukan ubat-ubatan untuk mengawal kesakitan dan menurunkan paras asid urik. Disebabkan asid urik boleh disingkirkan dan dibuang melalui air kecil, pengambilan air masak yang mencukupi amat penting bagi membantu pembuangan asid urik di dalam badan.

Menurunkan berat badan bagi individu yang berlebihan berat badan juga menjadi konsep utama dalam mengawal penyakit gout disamping mengawal pengambilan makanan. Tingkatkan aktiviti fizikal untuk membantu mengurangkan berat badan dan menggalakkan penyingkiran asid urik.

Tips Pemakanan yang lain

Beydoun, M. A., Fanelli-Kuczmarski, M. T., Canas, J. A., Beydoun, H. A., Evans, M. K., & Zonderman, A. B. (2018). Dietary factors are associated with serum uric acid trajectory differentially by race among urban adults. British Journal of Nutrition, 120(8), 935-945.Choi, H. K., Liu, S., & Curhan, G. (2005). Intake of purine‐rich foods, protein, and dairy products and relationship to serum levels of uric acid: the Third National Health and Nutrition Examination Survey. Arthritis & Rheumatism: Official Journal of the American College of Rheumatology, 52(1), 283-289.Donsbough, A. L., Powell, S., Waguespack, A., Bidner, T. D., & Southern, L. L. (2010). Uric acid, urea, and ammonia concentrations in serum and uric acid concentration in excreta as indicators of amino acid utilization in diets for broilers. Poultry Science, 89(2), 287-294.Edozien, J. C., Udo, U. U., Young, V. R., & Scrimshaw, N. S. (1970). Effects of high levels of yeast feeding on uric acid metabolism of young men. Nature, 228(5267), 180-180.Ekpenyong, C. E., & Daniel, N. (2015). Roles of diets and dietary factors in the pathogenesis, management and prevention of abnormal serum uric acid levels. PharmaNutrition, 3(2), 29-45.Gao, X., Qi, L., Qiao, N., Choi, H. K., Curhan, G., Tucker, K. L., & Ascherio, A. (2007). Intake of added sugar and sugar-sweetened drink and serum uric acid concentration in US men and women. Hypertension, 50(2), 306-312.Gdoura, N., Abdelmouleh, A., Murat, J. C., Chaabouni, K., Makni-Ayedi, F., & Elfeki, A. (2012). Negative health effects in rats fed on sardine fishes. Environmental chemistry letters, 10(2), 193-199.Hyun, S. H., Mun, H. Y., Lee, H. B., Kim, H. K., & Lee, J. S. (2013). Isolation of yeasts from wild flowers in Gyonggi-do province and Jeju island in Korea and the production of anti-gout xanthine oxidase inhibitor. Microbiology and Biotechnology Letters, 41(4), 383-390.Jakše, B., Jakše, B., Pajek, M., & Pajek, J. (2019). Uric acid and plant-based nutrition. Nutrients, 11(8), 1736.Johnson, R. J., Nakagawa, T., Sanchez-Lozada, L. G., Shafiu, M., Sundaram, S., Le, M., … & Lanaspa, M. A. (2013). Sugar, uric acid, and the etiology of diabetes and obesity. Diabetes, 62(10), 3307-3315.Johnson, R. J., Titte, S., Cade, J. R., Rideout, B. A., & Oliver, W. J. (2005, January). Uric acid, evolution and primitive cultures. In Seminars in nephrology (Vol. 25, No. 1, pp. 3-8). WB Saunders.Kaneko, K., Aoyagi, Y., Fukuuchi, T., Inazawa, K., & Yamaoka, N. (2014). Total purine and purine base content of common foodstuffs for facilitating nutritional therapy for gout and hyperuricemia. Biological and Pharmaceutical Bulletin, b13-00967.Lee, S. J., Oh, B. K., & Sung, K. C. (2020). Uric acid and cardiometabolic diseases. Clinical hypertension, 26(1), 1-7.Maulid, D., Bahar, B., Sirajuddin, S., Hadju, V., Citrakesumasari, C., & Masni, M. (2020). Effect of the Stems Lemongrass (Cymbopogon citratus) in Pallumara and Pepes Anchovy (Stolephorus Sp.) to Uric Acid Levels of Hyperuricemia Elderly Women. Open Access Macedonian Journal of Medical Sciences, 8(T2), 109-114.Sheng, F., Fang, W., Zhang, B., Sha, Y., & Zeng, X. (2017). Adherence to gout management recommendations of Chinese patients. Medicine, 96(45).Takahashi, S., Yamamoto, T., Tsutsumi, Z., Moriwaki, Y., Yamakita, J., & Higashino, K. (1997). Close correlation between visceral fat accumulation and uric acid metabolism in healthy men. Metabolism, 46(10), 1162-1165.Tamba, S., Nishizawa, H., Funahashi, T., Okauchi, Y., Ogawa, T., Noguchi, M., … & Matsuzawa, Y. (2008). Relationship between the serum uric acid level, visceral fat accumulation and serum adiponectin concentration in Japanese men. Internal medicine, 47(13), 1175-1180.Waryani, B., Tahira, A., Ameen, S., Willande, M., Abbasi, A. R., & Ibupoto, Z. H. (2020). The Enzyme Free Uric Acid Sensor Based on Iron Doped CuO Nanostructures for the Determination of Uric Acid from Commercial Seafood. Journal of Electronic Materials, 49(10), 6123-6129.Wehling, R. L., & Wetzel, D. L. (1983). High-performance liquid chromatographic determination of low level uric acid in grains and cereal products as a measure of insect infestation. Journal of Chromatography A, 269, 191-197.


Ayam: Spesies, Ciri-ciri, Penternakan dan Ekonomi

Apakah spesies dan ciri-ciri untuk haiwan Ayam? Artikel ini akan membincangkan spesies ayam, ciri-ciri, penternakan dan kesan ekonomi.

Ayam atau nama saintifiknya Gallus gallus merupakan spesies burung yang berterbangan rendah. Ia biasanya menghuni kawasan tepi ladang, kebun dan kawasan semak di India dan Asia tenggara. Populasi ayam di seluruh dunia meningkat sejak tahun 1990 sehingga mencecah sebanyak 25.9 bilion pada tahun 2019. Trend peningkatan ini juga dapat dilihat di negara kita, Malaysia.

Terdapat lima subspesies ayam iaitu:

Gallus gallus bankivaGallus gallus gallusGallus gallus jabouilleiGallus gallus murghi Gallus gallus spadiceus.

Ayam mempunyai bulu yang berkilat dan runcing. Bulunya terdiri daripada pelbagai warna; coklat, kuning, merah, hitam, putih dan jingga. Ekornya berbentuk melengkung dan panjang ekor boleh mencapai lebih daripada 12 inci.

Ayam memiliki paruh yang sensitif terhadap rangsangan. Paruh digunakan untuk mencengkam makanan, meminum air, meneroka objek, membina sarang dan mempertahankan diri. Terdapat lebihan kulit yang tumbuh memanjang di bahagian bawah kepala ayam. Selain itu, ia memiliki daging di atas kepalanya yang menyerupai sikat.

Ayam mempunyai daya penglihatan jenis binocular vision. Matanya yang terletak di bahagian tepi kepala menjadikan ruang pandangan ayam lebih besar berbanding manusia. Ayam berkebolehan melihat objek yang jauh serta memfokuskan objek yang dekat pada waktu yang sama.

Deria pendengaran dan bau

Ayam boleh mengesan gelombang bunyi dengan frekuensi yang rendah dan tinggi. Ia boleh mendengar bunyi yang tidak didengari oleh manusia (20Hz ke bawah). Selain itu, ayam juga mempunyai deria bau. Contohnya, ayam dapat mengenal pasti bau dari najis pemangsanya seperti anjing, kucing liar dan harimau dan seterusnya bertindak balas dengan menjadi lebih berwaspada terhadap keadaan sekeliling dan mengurangkan aktiviti mencari makanan.

Ayam adalah haiwan omnivor di mana ia boleh memakan pelbagai jenis makanan berasaskan tumbuhan dan haiwan. Biasanya ayam yang berada di persekitaran luar mencari makanan dengan mencakar tanah menggunakan paruhnya untuk mencari serangga, buah-buahan, biji benih dan tumbuh-tumbuhan. Ayam yang membesar di kawasan penternakan pula diberi makanan yang terdiri daripada bijirin-bijirin.

Ayam merapikan bulunya dengan menggunakan paruh. Aktiviti ini membantu meratakan minyak ke seluruh bulunya supaya bulu ini berkesan dalam menjadi penebat haba dan kalis air. Minyak itu diperoleh dan dihasilkan dari kelenjar minyak yang terletak di bahagian ekor ayam.

Manusia membersihkan diri menggunakan air. Berbeza dengan manusia, ayam membersihkan diri menggunakan debu. Apabila bersedia untuk membersihkan diri, ayam akan menggali lubang kecil dan bergolek ke dalamnya supaya bulunya disaluti oleh debu sepenuhnya. Aktiviti ini bukan sahaja memastikan bulu-bulu ayam dalam keadaan bersih malahan menyingkirkan hama, kutu dan parasit dari bulu-bulu ayam.

Ayam berkomunikasi antara satu sama lain melalui penghasilan bunyi dan gerakan badan. Sekiranya ayam bertemu dengan haiwan pemangsa, ia akan segera mengeluarkan bunyi sebagai tanda amaran kepada ayam-ayam yang lain. Kekuatan dan jangka masa bunyi itu berbeza, bergantung kepada jenis pemangsa, penerima bunyi dan kecerdikan (cognition) ayam. Apabila menjumpai makanan yang sedap dan berkualiti, ayam akan mengeluarkan bunyi beserta membuat suatu gerakan yang berulang kali seperti mengambil dan menjatuhkan makanan. Kelakuan yang dikenali sebagai tidbitting display ini digunakan oleh ayam jantan untuk menarik perhatian ayam betina.

Ayam sudah sekian lama menjadi haiwan ternakan di seluruh dunia. Penternakan ayam dilakukan untuk mendapatkan daging dan telur ayam. Selain itu, ayam jantan digunakan untuk aktiviti melaga ayam di sesetengah tempat. Bulu-bulu ayam juga digunakan dalam pembuatan karpet dan bantal.

Kawasan penternakan ayam yang bagus mendorong tingkah laku normal dalam kalangan ayam-ayam dan seterusnya meningkatkan tahap kesihatan mereka. Ciri-ciri kawasan penternakan seperti itu adalah termasuk menyediakan pelantar untuk berhinggap, tempat teduhan dan dinding pembahagi. Pengurusan kawasan penternakan yang kurang baik mengakibatkan berlakunya masalah dermatitis, lameness dan breast blister.

Produk ayam kini telah menakluki pasaran daging kerana harganya berpatutan dan kandungan lemak dalam daging yang rendah. Pada tahun 2018, produk ayam didapati mendominasi pasaran daging di peringkat dunia dengan penghasilan sebanyak 114 juta. Permintaan terhadap daging dan telur ayam dijangka meningkat dengan pertambahan populasi masyarakat di seluruh dunia pada saban tahun. Namun begitu, penghasilan produk ayam ini dipengaruhi oleh perubahan cuaca, penyakit dan ketersediaan bekalan makanan dan minuman.

Tekanan haba adalah salah satu faktor yang boleh menjejaskan kualiti daging dan telur ayam. Kini, kaedah-kaedah genetik seperti RNA-Seq, Single Nucleotide Polymorphisms (SNPs), dan kaedah bioinformatik seperti Genome-Wide Association Study (GWAS) dijalankan untuk mengkaji mekanisma tekanan haba yang berlaku pada ayam-ayam ternakan. Dalam perspektif jangka panjang, penemuan ini mampu mendorong aktiviti pengubahsuaian genetik ayam bagi menghasilkan baka ayam yang baru, berkualiti serta memilik rintangan terhadap penyakit dan tekanan haba. Penambah baikan strategi pembiakan ayam ini mampu memenuhi pertambahan permintaan terhadap daging dan telur ayam seiring dengan peredaran waktu.

Chicken. Retrieved from az animals. Gallus gallus. Retrieved from ITIS Report. Lesley, C. 2020. Chicken behaviors: Dust bathing, mating, preening, and more. Retrieved from The old’s farmers almanac. Marino, L. (2017). Thinking chickens: a review of cognition, emotion, and behavior in the domestic chicken. Animal Cognition, 20(2), 127-147.Number of poultry birds, 1961 to 2018. Retrieved from Our World in Data.Perini, F., Cendron, F., Rovelli, G., Castellini, C., Cassandro, M., & Lasagna, E. (2021). Emerging Genetic Tools to Investigate Molecular Pathways Related to Heat Stress in Chickens: A Review. Animals, 11(1), 46.Shahbandeh, M. 2021. Number of chickens worldwide from 1990 to 2019. Retrieved from Statista. Siegel, P. B., Dodgson, J. B., & Andersson, L. (2006). Progress from chicken genetics to the chicken genome. Poultry science, 85(12), 2050-2060.The behavior of the domestic chicken: A review of the literature. By D.G.M. Wood-Gush. The British Journal of Animal Behavior. 111(3):81-110.Zidar, J., & Løvlie, H. (2012). Scent of the enemy: behavioural responses to predator faecal odour in the fowl. Animal Behaviour, 84(3), 547-554.


Ulser Mulut: Punca, Simptom dan Rawatan

Apakah punca kepada masalah ulser mulut? Artikel ini akan membincangkan punca ulser mulut, simptom, rawatan dan pencegahan kepada masalah ini.

Ulser mulut yang juga dikenali sebagai serawan, guam atau ‘mata ikan’ merupakan luka yang terjadi di mukosa mulut iaitu tisu yang melapisi bahagian dalaman mulut. Ia biasanya berlaku di bahagian dalaman bibir, pipi serta permukaan lidah. Walaupun saiz mereka adalah kecil, tetapi ulser mulut boleh menyebabkan kesakitan sehingga membuatkan seseorang berasa tidak selesa ketika makan, minum atau bercakap.

Masalah ini boleh berlaku kepada sesiapa sahaja sama ada kanak-kanak kecil mahupun orang dewasa. Namun, ia bukanlah sesuatu keadaan yang boleh dijangkiti kepada individu lain.

Ulser mulut boleh berlaku disebabkan oleh pelbagai faktor termasuk:

Tergigit bahagian dalaman pipiPemakaian pendakap gigi (braces)Kecederaan semasa memberus gigiMenggosok gigi yang tidak sejajar, tajam atau patah secara berterusanMulut melecur disebabkan makanan panasIritasi daripada ubat antiseptik seperti ubat kumurJangkitan virus (Herpes Simplex Virus)Reaksi terhadap ubat-ubatan tertentu seperti ubat tahan sakit dan ubat darah tinggi (Beta-blocker)Perubahan hormon semasa kehamilan, akil baligh atau menopausStressFaktor genetikKanser mulut

Sebilangan individu mungkin mengalami masalah ini disebabkan masalah kesihatan atau kekurangan nutrisi seperti:

Chron’s disease (penyakit autoimun yang menyebabkan keradangan pada saluran pencernaan)Kekurangan vitamin B12 atau zat besiKelemahan sistem imun badan seperti kencing manis dan HIV/AIDS

Simptom ulser mulut adalah seperti:

Luka yang menyakitkan di bahagian dalaman mulutLuka yang bengkak di sekitar mulutSakit semasa mengunyah atau menggosok gigiSakit mulut terutamanya jika memakan makanan masin, pedas dan masamHilang selera makan

Penyakit Lain yang Berkaitan

Masalah ini merupakan keadaan yang boleh sembuh dengan sendiri atau melalui penggunaan ubat. Tetapi, sekiranya ulser atau pecahan pada rongga mulut tidak sembuh melebihi 2 minggu, ia mungkin boleh menjadi kanser mulut.

Kanser Squamous Cell Carcinoma (SCC) ialah kanser yang paling kerap berlaku di dalam rongga mulut iaitu sebanyak 90% daripada jumlah kes kanser mulut. Pesakit perlu mendapatkan rawatan segera bagi mengesan jika keadaan ketidaksembuhan itu adalah simptom awal kanser mulut.

Selain itu, penyakit lain yang boleh menyebabkan berlakunya ulser mulut ialah seperti:

Kencing manisHIV/AIDSSystemic Lupus Erythematous (SLE)Chron’s disease

Walaupun kebanyakan ulser mulut akan hilang dalam masa dua minggu, dalam kes yang sangat jarang, mereka mungkin boleh dijangkiti bakteria. Ini biasanya hanya berlaku pada kes-kes yang teruk, di mana kawasan ulser adalah besar.

Jangkitan bakteria ini boleh dirawat melalui preskripsi antibiotik oleh doktor.

Dalam kebanyakan kes ulser, diagnosis dibuat berdasarkan sejarah kesihatan pesakit serta pemeriksaan fizikal oleh doktor.

Namun sekiranya ulser mulut yang dihadapi pesakit merupakan sesuatu yang kerap berlaku secara berulang kali, doktor mungkin akan melakukan penilaian dan pemeriksaan diagnostik yang lebih mendalam. Ini kerana dikhuatiri jika masalah ini disebabkan oleh masalah kesihatan lain yang lebih serius seperti Chron’s disease atau keadaan yang menyebabkan sistem imun badan menjadi lemah seperti kencing manis dan HIV / AIDS. Antara ujian yang mungkin dilakukan ialah:

Ujian darah : jika disyaki anda mempunyai kekurangan zat besi, folat atau vitamin B12 atau masalah keradangan ususBiopsi : Sekiranya doktor tidak dapat menentukan penyebab masalah ini ataupun ulser mulut yang tidak sembuh melalui rawatan biasa, doktor mungkin mengambil sampel tisu bagi tujuan pemeriksaan makmal.

Dalam kebanyakan kes, ulser mulut boleh sembuh dengan sendiri tanpa sebarang rawatan. Namun begitu, terdapat beberapa cara bagi membantu dalam penyembuhan ulser mulut. Antaranya ialah:

Ubat anti-radang (juga boleh didapati dalam bentuk gel)Ubat anti-septik seperti ubat kumurUbat antibiotik

Ulser mulut juga boleh dirawat di rumah menggunakan kaedah semulajadi seperti:

Kumur dengan air garam atau baking sodaLetak kiub ais di bahagian ulcer bagi mengurangkan keradangan dan bengkakSapukan madu kerana madu mempunyai fungsi anti-radang dan anti-bakteriaSapukan susu magnesium pada ulserAmbil supplemen vitamin B

Walaupun ulser mungkin tidak dapat dielakkan, ada beberapa tips yang boleh dilakukan bagi mengurangkan ulser mulut seperti:

Elakkan mengambil makanan pedas dan masam sehingga ulser sembuhMinum air yang banyakJaga kebersihan mulutLakukan flos setiap hariBerjumpa doktor dengan awal sekiranya ulser ini tidak sembuh

Bila Perlu Berjumpa Doktor

Kebanyakan ulser mulut tidaklah terlalu membimbangkan kerana ia jarang meninggalkan kesan sampingan yang berpanjangan. Namun, anda dinasihatkan untuk berjumpa dengan doktor sekiranya anda mempunyai simptom-simptom di bawah:

Luka yang banyakSakit yang melampauLuka baru yang muncul sebelum luka yang lama sembuhLuka atau sakit tidak sembuh selepas dua mingguSakit merebak ke bibirMenghadapi masalah kesukaran untuk makan dan minumDemam

Aphthous ulcers. (2020, February 14). Retrieved February 14, 2021, from Ada.comMouth ulcers: Types, causes, symptoms, and treatment. (n.d.). Retrieved February 14, 2021, from Medical News TodayMouth ulcers. Retrieved February 14, 2021, from Better HealthJohnson, S. (2019, March 25). What Causes Mouth Ulcers and How to Treat Them. Healthline. Mouth ulcers. Retrieved February 14, 2021, from Dental HealthMcDermott, A. (2019, March 8). 16 Ways to Get Rid of Canker Sores. Healthline


10 Khasiat Buah Durian yang Anda Perlu Tahu

Apakah khasiat buah durian kepada kesihatan? Artikel ini akan membincangkan beberapa khasiat buah durian, kandungan nutrisi dan juga komponen sihat di dalam durian.

Durian merupakan sejenis buah yang terkenal dengan nama panggilannya, raja buah. Durian atau nama saintifiknya Durio berasal dari keluarga Malvaceae dan terkenal di negara Malaysia dan Thailand. Buah ini mempunyai kulit yang berduri dan isinya pula berwarna putih atau kuning bergantung kepada jenis durian tersebut.

Untuk baunya pula, ada yang mengatakan ianya berbau harum dan ada sesetengah pihak melabel buah ini mempunyai bau yang tidak menyenangkan, bergantung kepada penerimaan masing-masing. Durian digunakan secara meluas di dalam industri pembuatan makanan contohnya di dalam penghasilan ais krim, kek, keropok atau snek ringan dan lain-lain.

Namun begitu, tidak ramai yang tahu akan kebaikan yang ditawarkan oleh buah ini terhadap kesihatan. Oleh itu, artikel ini akan mengupas dengan lebih lanjut akan khasiat buah durian.

Kalori: 153kcalKarbohidrat: 27.9gSerat: 0.9gProtein: 2.7gLemak: 3.4g

Di atas menunjukkan kandungan makronutrisi yang terdapat pada setiap 100 g buah durian. Setiap 100 g buah durian mampu menyumbang sebanyak 153 kcal tenaga. Terdapat sebanyak 27.9 g karbohidrat, iaitu hampir 2 tukaran karbohidrat (1 tukaran karbohidrat = 15 g karbohidrat). Ianya juga mengandungi sebanyak 0.9 g serat, 2.7 g protein dan 3.4 g lemak.

Kalsium: 40mgZat Besi: 1.9mgNatrium: 40mgKalium: 70mgFosforus: 44mgVitamin C: 23.3mgKarotin: 150mcg

Buah durian juga kaya dengan kandungan mikronutrisinya. Setiap 100 g durian, terdapat sebanyak 40 mg kalsium, 1.9 mg zat besi, 40 mg natrium, 70 mg kalium, 44 mg fosforus, 23.3 mg vitamin C dan 150 µg karotin.

Komponen Berkhasiat Buah Durian

Karotenoid adalah komponen yang boleh didapati pada tumbuhan, buah-buahan dan sayur-sayuran dan terdiri daripada pelbagai jenis. Ianya adalah sejenis pigmen menyumbang kepada warna terang yang terdapat pada sayur dan buah-buahan. Antara kelebihan karotenoid adalah bersifat anti oksida.

Polifenol adalah sejenis sebatian organik yang boleh didapati pada tumbuhan. Terdapat pelbagai jenis polifenol yang ditemui dan setiap satunya mempunyai kebaikannya yang tersendiri. Antara sifat polifenol adalah anti radang dan anti oksida.

Seperti karotenoid, flavonoid adalah sejenis elemen yang juga menyumbang kepada warna yang terdapat pada tumbuh-tumbuhan di samping bersifat anti oksida.

Khasiat Buah Durian Kepada Kesihatan

Di dalam satu kajian percubaan klinikal yang dijalankan ke atas haiwan, didapati bahawa pemberian ekstrak durian terhadap haiwan tersebut secara oral penunjukkan penurunan gula di dalam darah yang signifikan. Hal ini dapat dijelaskan dengan kandungan serat di dalam durian yang melambatkan peningkatan gula di dalam darah. Selain itu, kajian turut mendapati bahawa durian mempunyai indeks glisemik yang rendah.

Tetapi jika anda sudah mengalami penyakit kencing manis, maka anda masih perlu mengambil buah in dalam keadaan terkawal

Durian mempunyai kandungan serat yang mampu untuk melancarkan pergerakkan usus dan penghadaman. Hal ini kerana serat akan meningkatkan isipadu kandungan di dalam usus dan meransang proses peristalsis (pergerakkan usus) untuk mengelakkan sembelit.

3. Mengurangkan paras kolesterol

Di dalam satu kajian yang dijalankan ke atas haiwan, didapati bahawa pengambilan durian dapat mengurangkan paras kolesterol dan LDL (kolesterol tidak baik) di dalam darah. Hal ini boleh dijelaskan dengan komponen serat yang terdapat di dalam durian. Serat merupakan komponen yang terbukti berkesan untuk mengurangkan paras kolesterol di dalam darah.

Durian adalah salah satu buah yang kaya dengan kandungan zat besi. Zat besi adalah elemen yang penting diperlukan untuk pembentukkan sel darah merah. Kekurangan sel darah merah dapat menyebabkan anemia di mana pesakit mengalami kekurangan sel darah merah dan sering keletihan.

5. Kaya dengan vitamin C

Jika dirujuk pada jadual komposisi di atas, setiap 100 g durian mneyumbang lebih kurang 23.3 mg vitamin c. ini menunjukkan bahawa durian mempunyai komposis vitamin c yang tinggi. Pengambilan vitamin c yang mencukupi dapat mencegah penyakit skurvi (kekurangan vitamin c) dan meningkatkan sistem imunisasi badan.

Durian mengandungi amino asid tryptophan. Tryptophan adalah sejenis amino asid yang akan meningkatkan paras serotonin, sejenis hormon yang bertanggungjawab untuk menaikkan mood dan menjadikan sesorang itu gembira.

7. Mengawal tekanan darah

Durian adalah sejenis buah yang kaya dengan kandungan kalium. Kalium berfungsi untuk menurunkan paras tekanan darah melalui pengembangan salur darah. Namun begitu, pengambilannya haruslah secara bersederhana.

8. Meningkatkan kualiti tidur

Seperti yang dinyatakan diatas, durian mengandungi mengandungi tryptophan. Selain berfungsi untuk meningkatkan paras serotonin, tryptophan juga mampu meningkatkan paras melatonin. Melatonin berfungsi untuk mengawal kitaran tidur di mana paras melatonin yang tingi berkait dengan kualiti tidur yang baik.

9. Baik untuk kesihatan tulang

Berdasarkan jadual komposisi di atas, durian mengandungi pelbagai makronutrisi seperti zat besi, kalsium dan fosforus. Kesemua makronutrisi ini penting untuk pembentukkan tulang yang sihat.

Buah durian adalah sejenis buah yang kaya dengan kandungan karbohidrat. Karbohidrat berfungsi untuk membekalkan tenaga kepada tubuh badan. Pengambilan durian dapat membekalkan tenaga dengan segera kerana kandungan karbohidrat dan gula buah yang terdapat padanya.

Konklusinya, terdapat pelbagai khasiat yang ditawarkan buah esotik ini. Namun haruslah diingat bahawa pengambilannya haruslah secara sederhana terutamanya bagi penghidap penyakit diabetes kerana kandungan gula yang terdapat di dalamnya.

Khasiat Buah yang lain

A Aziz, N., & Mhd Jalil, A. (2019). Bioactive compounds, nutritional value, and potential health benefits of Indigenous Durian (durio Zibethinus Murr.): A review. Foods, 8(3), 96.Anthony, K. (2018). Carotenoids: Everything You Need to Know. Healthline. Cory, H., Passarelli, S., Szeto, J., Tamez, M., & Mattei, J. (2018). The role of polyphenols in human health and Food Systems: A mini-review. Frontiers in Nutrition, 5. Mohd Ali, M., Hashim, N., Aziz, S. A., & Lasekan, O. (2020). Exploring the chemical composition, emerging applications, potential uses, and health benefits of durian: A review. Food Control, 113, 107189. Muhtadi, Primarianti, A. U., & Sujono, T. A. (2015). Antidiabetic activity of Durian (durio Zibethinus murr.) And Rambutan (nephelium Lappaceum L.) Fruit Peels in ALLOXAN Diabetic Rats. Procedia Food Science, 3, 255-261.


Penciptaan Vaksin Covid 19-Bahagian 3

Vaksin tidak menyelamatkan nyawa manusia tetapi program vaksinasi atau program imunisasi menyelamatkan nyawa manusia (Vaccines don’t save lives. Vaccination programs save lives).

Ini bermaksud bila ramai individu dalam sesebuah negara mendapat suntikan vaksin hasil daripada program imunisasi kebangsaan, kebarangkalian untuk negara ini bebas dari penyakit tersebut adalah tinggi. Program imunisasi akan meningkatkan kebarangkalian sesuatu negara mencapai imuniti kelompok (rujuk rencana penulis – Imuniti kelompok) seterusnya menamatkan wabak sesuatu penyakit.

Umum mengetahui, Malaysia akan menerima vaksin daripada syarikat farmaseutikal Pfizer-BioNTech (Vaksin COMIRNATY BNT162b2 mRNA), dan Sinovac (Vaksin CoronaVac). Kedua-dua vaksin ini mempunyai fungsi yang sama iaitu untuk mencegah badan kita dari dijangkiti virus COVID-19 dengan merangsangkan penghasilan antibodi spesifik keatas virus COVID-19. Walau bagaimanpun penciptaan kedua-duanya menggunakan teknologi yang berbeza. Penciptaan Vaksin COVID-19 Bahagian 2 telah menceritakan bagaimana vaksin viral vektor bertindak untuk mencegah virus COVID-19. Dalam rencana kali ini penulis akan membincangkan serba sedikit mengenai vaksin RNA.

Vaksin RNA (Ribonukleik Asid)

Tidak dinafikan, kejayaan penciptaan vaksin secara tradisional yang terdiri daripada virus yang telah dilemahkan atau protein yang ditulenkan telah memberikan impak yang amat positif kepada sektor kesihatan awam diseluruh dunia. Sebagai contoh traditional vaksin yang berjaya mencegah penyakit diseluruh dunia ialah vaksin cacar, kanser servik (Hepatitis B (HBV)), rubella, polio, batuk kokol (pertussis) dan Hepatitis A. Dua dos vaksin polio mempunyai keberkesanan 90% efektif dan tiga dos suntikan menunjukkan 99%-100% efektif untuk mencegah polio. Tetapi penghasilan virus yang dilemahkan dalam kuantiti yang amat besar atau penulenan protein untuk dijadikan sebagai dos vaksin bagi berjuta-juta penduduk dunia dengan teknologi ini akan mengambil masa berbulan-bulan atau mungkin juga bertahun-tahun sebelum ujian klinikal dapat dijalankan, dan dipasarkan setelah semua ujian klinikal ini diyakini selamat dan berkesan. Teknologi yang dikenali sebagai penghasilan vaksin traditional ini agak kurang optimum atau sesuai bagi melawan sesuatu pandemik. Sebagai contoh, dalam kes penghasilan vaksin keseluruhan virus SARS-CoV-2 tidak aktif perlu dihasilkan dengan menggunakan makmal yang berstatus Aras Biokeselamatan 3 (Biosafety Level 3-BSL3), ujian yang banyak perlu dilakukan untuk memastikan virus ini benar-benar lemah dan tidak merbahaya serta tidak akan berbalik kepada virus asal yang merbahaya. Teknologi vaksin protien subunit pula memerlukan bioreaktor (tangki bersaiz 200-Liter hingga 1000-Liter) untuk menghasilkan protein subunit ini dalam skala yang besar serta teknologi penulenan yang mahal dan memakan masa berbulan-bulan. Jadi teknologi RNA sebagai vaksin merupakan teknologi alternatif yang sesuai diguna dalam keadaan dunia mengalami pandemik COVID-19. Dunia memerlukan vaksin yang selamat dan efektif dengan segera.

Walaupun penggunaan vaksin mRNA ini adalah sesuatu yang baru, tetapi pengunaan teknologi RNA didalam pencegahan dan perawatan penyakit bukanlah sesuatu yang baru diketahui.  Saintis telah meneroka, mempelajari dan mengkaji mengenai potensi RNA imunoterapi dalam merawat penyakit kanser dan untuk mencegah influenza. Penyelidikan RNA vaksin untuk merawat penyakit kanser dan influenza ini menunjukan keputusan ujian klinikal yang positif serta memberangsangkan. Walau bagaimanapun pembangunan mRNA sebagai rawatan imunoterapi ini adalah agak perlahan kerana terdapat cabaran-cabaran teknikal yang perlu diatasi.   Molekul mRNA ini sangat mudah musnah jika berada diluar badan manusia dan tidak stabil pada suhu yang melebih 4°C. Molekul mRNA ini juga sangat mudah dibinasakan oleh sel-sel sistem imun pertahanan badan kita sebelum ia sempat memasuki sel-sel badan, serta sebenarnya ia tidak mudah untuk memasuki sel kita. Ini menyebabkan pengangkutan molekul mRNA ke dalam sel badan kita tidak efektif. Hasil daripada kajian yang tekun dan berterusan, saintis telah berjaya menyelesaikan masalah ini dengan membungkus molekul mRNA ini dengan menggunakan bahan lipid yang membolehkan mRNA ini diangkut dengan effisien ke dalam sel serta tidak dimusnahkan oleh sistem imun pertahanan badan kita (https://pubmed.ncbi.nlm.nih.gov/33478109/).

Vaksin mRNA untuk mencegah virus COVID-19 yang dihasilkan oleh dua syarikat gergasi farmaseutikal Pfizer-BioNTech dan Moderna dengan keberkesanan (efikasi) melebihi 90% serta ‘selamat’ berdasarkan ujian klinikal fasa 3 diharapkan dapat membantu dunia membendung pandemik COVID-19. Moderna dan BioNTech merupakan syarikat farmaseutikal yang khusus dan pakar dalam penciptaan ubat-ubatan dan vaksin berteraskan molekul mRNA. Walau bagaimanapun kita mungkin tertanya-tanya adakah ia ‘selamat’, serta apakah kesan sampingan yang mungkin kita dapat dan bagaimana ia bertindak didalam badan kita.

Bagaimanakah saintis mencipta vaksin ini? Seperti yang penulis ceritakan dibahagian 1, protein spike virus COVID-19 ini merupakan molekul yang sangat antigenik dimana ia dapat mengaruhkan sistem imun badan kita untuk menghasilkan antibodi spesifik dan sel T limfosit terhadap virus COVID-19. Molekul mRNA yang mengkodkan untuk protein spike ini kemudiannya dihasilkan secara sintetik (dihasilkan dalam tiub makmal).

Setelah disintesis, molekul mRNA ini dibungkus dalam nanopartikel lipid seperti gambarajah dibawah untuk mengelakkan mRNA ini dari dihadam oleh sistem imun sebelum ia sempat memasuki sel-sel badan kita. Nanopartikel ini juga berfungsi untuk membolehkan mRNA ini diangkut kedalam sel badan kita. Ini berbeza dengan teknologi vaksin viral vektor yang penulis ceritakan pada Bahagian 2, dimana mRNA ini diangkut oleh virus hidup yang tidak merbahaya untuk memasuki sel-sel kita.

Ilustrasi molekul mRNA dibungkus dalam nanopartikel lipid . Warna merah merujuk kepada molekul mRNA yang dibungkus oleh molekul lipid berwarna ungu.

Nanopartikel yang mengandungi mRNA ini akan disuntik ke lengan kita dan seterusnya akan bertembung dengan sel dalam badan kita, yang kemudiannya bercantum untuk melepaskan mRNA ini ke dalam sel (lihat gambarajah dibawah). Mesin penjanaan protein dalam sel akan membaca kod mRNA ini untuk menghasilkan protein spike COVID-19. Setelah protein spike terhasil, mRNA daripada vaksin ini kemudiannya dimusnah oleh sel dalam badan kita. Protein spike COVID-19 ini akan diangkut ke permukaan sel dan melekat diluar permukaan sel seperti dalam gambarajah dibawah. Sebahagian dari protein spike ini akan dicernakan kepada serpihan protein spike COVID-19 yang juga akan diangkut dan di dilekatkan diluar sel.

Ilustrasi ini menunjukan apa yang akan berlaku pada partikel vaksin mRNA setelah memasuki sel badan kita. Translasi mRNA ialah satu proses dimana molekul mRNA akan menghasilkan protein spike. Tiga protein spike akan menghasilkan protein spike COVID-19 yang lengkap. Ilustrasi ini diambil dari New York Times, tetapi telah diterjemahkan.

Protein spike COVID-19 yang berada dipermukaan sel kita ini akan mengaruhkan sistem imun pertahanan badan untuk menghasilkan lebih banyak sel B limfosit dan sel T limfosit. Sel B limfosit ini akan menghasilkan antibodi neutralisasi yang kemudiannya akan menambat kepada protein spike COVID-19 dan memusnahkannya.  Walau pun antibodi neutralisasi terhadap virus COVID-19 ini akan berkurangan dengan masa, sebahagian daripada sel T limfosit dan sel B limfosit ini akan menjadi sel-sel memori (rujuk rencana bahagian 1 penulis). Apabila badan kita terdedah kepada virus COVID-19 yang sebenar, sel memori T dan B ini akan mengenali protein spike pada virus COVID-19 ini dan merangsangkan penghasilan sistem imun dimana lebih banyak sel B limfosit dan sel T limfosit dihasilkan dalam badan kita. Sel T limfosit pula berfungsi untuk menyerang sel-sel yang telah dijangkiti oleh virus COVID-19. Sel B limfosit akan mengeluarkan antibodi neutralisasi untuk menambat pada protein spike virus COVID-19 yang kemudiannya akan memusnahkan virus ini.

Molekul mRNA yang memasuki sel badan kita tidak akan bercantum dengan molekul DNA seterusnya tiada mutasi boleh berlaku. Ini adalah kerana molekul DNA berada didalam ruang yang dikenali sebagai ‘nuklues’. Nukleus ini dikelilingi oleh lapisan yang menghalang mRNA daripada memasuki nukleus. Jadi tidak ada sebarang perubahan genetik akan berlaku pada DNA kromosom kita yang berada dalam nukleus.

Ujian fasa klinikal 3 Vaksin COMIRNATY BNT162b2 mRNA (Pfizer-BioNTech)

Ujian fasa klinikal ini telah dilakukan untuk menguji keselamatan, efikasi dan keupayaan vaksin ini untuk meransangkan imun respon bagi mencegah COVID-19 dalam sukarelawan berusia 16 tahun dan keatas. Data dari fasa klinikal 3 ini menjadi asas kepada penggunaan kecemasan untuk seluruh dunia yang diluluskan oleh  Pentadbiran Dadah dan Makanan United States (United States Food and Drug Administration) – FDA. Fasa klinikal 3 COMIRNATY vaksin telah bermula pada 27 Julai, 2020 dan berakhir pada 14 November 2020. Seramai 43,548 sukarelawan dari USA, Argentina, Brazil, Afrika Selatan, German dan Turki yang berumur 16 tahun dan keatas telah mengikuti ujian fasa klinikal 3 ini. Daripada jumlah ini seramai 43, 448 individu menerima suntikan dimana 21, 720 individu menerima vaksin COMIRNATY dan 21, 728 menerima suntikan ‘saline placebo’ (placebo air garam). Placebo (dummy injection) ini merupakan bahan yang tidak mempunyai nilai terapeutik untuk dibandingkan dengan vaksin yang telah dicipta.  Sebanyak dua dos suntikan diberikan kepada sukarelawan dimana dos kedua diberikan pada hari ke 21 atau 3 minggu selepas dos pertama.

Kriteria sukarelawan ini ialah mereka berumur 16 tahun dan keatas, serta sihat atau mempunyai keadaan perubatan kronik yang stabil termasuk tetapi tidak terhad kepada tekanan darah tinggi (hipertensi), HIV, hepatitis B atau hepatitis C virus. Kebanyakan sukarelawan yang mempunyai keadaan perubatan terdiri daripada mereka yang obesiti (seramai 35.1), mempunyai diabetes (8.4%) dan penyakit paru-paru/‘pulmonary disease’ (7.8%).

Kesemua sukarelawan ini tidak mempunyai sejarah perubatan penyakit COVID-19, tidak pernah mendapat rawatan terapi imunosupresif (immunosuppressive therapy) atau didiagnos mempunyai imunokompromi (immunocompromising). Imunokompromi ialah keadaan dimana individu tidak mampu menghasilkan respon imun normal. Keadaan ini mungkin disebabkan oleh genetik atau penyakit (contoh seperti kanser, lupus, rheumatoid arthritis, diabetes) atau pengambilan ubat-ubatan tertentu. Sebanyak 42% sukarelawan berumur 55 tahun keatas dan 57% sukarelawan berumur 16-55 tahun telah menerima suntikan vaksin ini. Selepas disuntik dengan dos kedua, pemantauan keselamatan (kesan sampingan) dan kehadiran jangkitan COVID-19 dilakukan dalam masa 2 bulan. Walaupun begitu, pemantauan berterusan selama 2 tahun akan dilakukan keatas kesemua sukarelawan ini.

Sebanyak 8 kes COVID-19 dikesan sekurang-kurangya 7 hari selepas disuntik dengan dos kedua pada sukarelawan yang menerima vaksin COMINARTY dan 162 kes dijangkiti pada sukarelawan yang hanya menerima ‘dummy injection’-placebo. Terdapat 10 kes jangkitan selepas suntikan pertama dimana 9 individu menerima suntikan placebo dan 1 individu menerima vaksin COMINARTY. Pengesanan COVID-19 dalam tempoh masa 2 bulan setelah disuntik dengan dos kedua keatas sukarelawan ini adalah berdasarkan kepada kehadiran salah satu daripada simptom COVID-19 berikut – demam, batuk, sesak nafas, berasa kesejukan (chill), sakit otot, hilang deria rasa dan bau, sakit tekak, ciri birit, atau muntah dan diikuti dengan ujian amplikasi asid nukleik (RT-PCR).

Analisis ujian fasa klinikal 3 ini menunjukan vaksin COMINARTY ini mempunyai efikasi 95% atau keberkesanan 95% keatas individu berumur 16 tahun dan keatas untuk mencegah COVID-19. Perlindungan vaksin COMINARTY terhadap COVID-19 ini dicapai 7 hari setelah suntikan dos kedua atau 28 hari selepas dos pertama. Seperti vaksin-vaksin lain yang sedang dibangunkan, kita masih lagi tidak mengetahui berapa lama vaksin COMIRNATY ini dapat melindungi kita dari COVID-19. Berkemungkinan juga vaksin COVID-19 akan menjadi vaksin tahunan seperti vaksin influenza (flu)

Pembatasan atau kekangan ujian klinial 3 vaksin COMINARTY

Diantara limitasi atau kekangan laporan penerbitan ujian klinikal 3 ini ialah pencegahan COVID-19 untuk kanak-kanak berumur bawah 16 tahun tidak dilaporkan. Menurut Pfizer-BioNTech, data ujian klinikal keatas remaja berumur 12 hingga 15 tahun akan diterbitkan tidak lama lagi. Perlaksanaan ujian klinikal keatas kanak-kanak dibawah umur 12 tahun, wanita mengandung dan individu yang mempunyai imunokompromi masih dalam perancangan. Kekangan yang kedua, ialah data keselamatan dan efikasi ujian klinikal ini hanya diperolehi hasil pemantauan dalam masa 2 bulan. Namun, menurut Pfizer-BioNTech, mereka akan terus membuat pemantauan keatas sukarelawan selama 2 tahun. Ketiga, ujian klinikal 3 ini tidak dapat memberitahu kita adakah vaksin ini dapat melindungi daripada jangkitan tidak bergejala dan menyebar kepada orang yang tidak divaksin. Maksudnya ujian klinikal ini tidak mampu memberitahu kita sekiranya orang yang divaksin masih boleh mendapat jangkitan COVID-19 tidak bergejala atau tidak, dan jika dijangkiti tidak bergejala, adakah virus masih mampu menular kepada individu yang tidak divaksin, kita tidak tahu. Apa yang kita ketahui daripada ujian klinikal ini ialah vaksin ini dapat melindungi dan mencegah kita dari mendapat jangkitan COVID-19 bergejala dengan keberkesanan 95%.

Kandungan vaksin COMINARTY dan kesan sampingan yang mungkin hadir

Vaksin COMINARTY ini mempunyai bahan-bahan berikut:

mRNA,lipids ((4-hydroxybutyl)azanediyl)bis(hexane-6,1-diyl)bis(2-hexyldecanoate)[(polyethylene glycol)-2000]-N,N-ditetradecylacetamide,1,2-Distearoyl-sn-glycero-3-phosphocholine, kolesterolPotasium klorida, potasium fosfat monobasik, sodium klorida, sodium fosfat dihidrat monobasik dan sukrosa .

Vaksin ini tidak mengandungi telur, bahan pengawet dan susu getah (latex). Pfizer tidak menyarankan anda mengambil vaksin ini jika anda mempunyai alahan anafilaksis atau alahan yang serta merta walau tidak serius terhadap kandungan vaksin ini. Anafilaksis ialah alahan yang berlaku serta-merta, serius dan boleh membawa maut. Sekiranya anda mendapat alahan dalam masa 4 jam setelah mendapat dos pertama seperti gatal-gatal yang merenyam diseluruh badan, bengkak dimuka dan kerongkong, degupan jantung menjadi cepat, sukar bernafas, badan berasa terlalu lemah dan pening yang teruk, anda tidak perlu mendapat dos kedua. Segeralah ke hospital atau klinik terdekat untuk mendapat rawatan sekiranya alahan berlaku setelah anda pulang kerumah. Individu yang mempunyai alahan kepada polietilena glikol dan polisorbat tidak disarankan juga mengambil vaksin ini.

Jika anda mempunyai sejarah alergik serta merta walau pun tidak serius terhadap mana-mana vaksin, ubat-ubatan atau terapi penyakit sebelum ini berbincanglah dengan doktor perubatan untuk memastikan anda selamat atau tidak sekiranya mendapat vaksin ini.

Kesan sampingan biasa yang dilihat dalam ujian klinikal seperti demam, lenguh badan, berasa letih pening kepala selepas disuntik adalah tanda-tanda normal yang menunjukan badan kita sedang membina pertahanan untuk melawan virus ini dan selalunya akan hilang dalam masa 1 hingga 2 hari. Individu yang menerima vaksin ini kebanyakannya merasa sakit, bengkak sedikit dan kemerah-merahan pada tempat yang disuntik. Badan berasa sedikit kesejukan, letih dan pening kepala. Terdapat juga individu yang demam dan tidak dapat menjalankan aktiviti seharian dan perlu berehat selepas disuntik. Walaupun begitu, berdasarkan ujian klinikal yang dilakukan, terlalu sedikit individu yang tidak dapat menjalankan aktiviti harian selepas disuntik. Simtom-simtom ini dikenali sebagai simtom ‘reaktogenisiti ‘yang selalunya berlaku dalam masa 7 hari selepas divaksin. Ini adalah biasa dan kebanyakannya ringan dan sederhana. Kesan sampingan ini adalah lebih banyak berlaku selepas mendapat suntikan kedua tetapi sembuh selepas 1-2 hari.

Apa yang kita perlu tahu sebelum menerima vaksin COMIRNATY.

Sebelum menerima vaksin ini anda mestilah sihat, tidak mengandung, tidak mempunyai sejarah alahan samada serius atau sederhana dan jika mempunyai penyakit kronik mestilah berada pada tahap yang stabil. Sebaik-baiknya berbincanglah dengan doktor perubatan sekiranya anda mempunyai masalah kesihatan atau sedang mengambil ubat-ubatan.

Apa yang kita perlu lakukan setelah disuntik vaksin COMIRNATY.

Penulis berpendapat, setelah menerima suntikan dihospital atau pusat-pusat suntikan, baguslah sekiranya kita tunggu sebentar 15-30 minit untuk melihat sekiranya kita berasa pening atau apa-apa simtom yang mungkin akan berlaku sebelum pulang kerumah. Walaupun begitu berdasarkan ujian klinikal, kebanyakan simptom ini adalah ringan dan sederhana. Sekiranya berlaku alahan (rujuk simtom alahan yang penulis bincangkan diatas) dan telah berada dirumah, segeralah ke hospital (wad kecemasan sekiranya selepas waktu pejabat) untuk mendapat rawatan segera.

Penulis mendoakan semoga kita semua tidak akan mendapat kesan sampingan yang memudaratkan, InsyaAllah dengan izin Allah Yang Maha Berkuasa. Semoga dengan ikhtiar menggunakan vaksin ini serta disiplin menjaga SOP kendiri akan membantu negara menghapuskan wabak ini. InsyaAllah dengan izin Allah.

Polio Vaccine Effectiveness and Duration of Protection. – CDC Nanomaterial Delivery Systems for mRNA VaccinesUnlocking the potential of vaccines built on messenger RNA. – Nature How the Pfizer-BioNTech Vaccine Works. – NYtimesBioNTech, which specializes in RNA vaccine. http://www.biontech.de/Delivering the Messenger: Advances in Technologies for Therapy. doi: 10.1016/j.ymthe.2019.02.012utic mRNA Delivery.RNA vaccines: a novel technology to prevent and treat disease

8. Safety and Efficacy of the BNT162b2 mRNA Covid-19 Vaccine

9. Information about the Pfizer-BioNTech COVID-19 Vaccine

11. Pfizer COVID-19 Vaccine EUA (Emergency Use Authorization) Fact Sheet for Recipients and Caregivers. https://www.cdc.gov/coronavirus/2019-ncov/vaccines/different-vaccines/Pfizer-BioNTech.html

12. What to Expect after Getting a COVID-19 Vaccine. https://www.cdc.gov/coronavirus/2019-ncov/vaccines/expect/after.html


Gangguan Menelan (Disfagia). Apa anda Perlu Tahu?

Bagaimanakah masalah gangguan menelan iaitu disfagia berlaku? Artikel ini akan membincangkan punca kepada masalah ini

Menelan makanan adalah satu proses yang kompleks yang melibatkan banyak anggota seperti bibir, gigi, lidah, lelangit, farinks (pharynx), larinks (larynx), epiglotis dan lain-lain lagi.

Sumber gambar: Naturally Nourished (2017)

Disfagia ialah kesukaran untuk menelan seperti terasa makanan tersangkut di tekak atau sakit ketika menelan. Sebahagian pesakit langsung tidak mampu menelan manakala sebahagian pesakit mengalami kesukaran untuk menelan dengan selamat.

Sebagai contoh, Encik Syah sering tersedak dan batuk-batuk setiap kali minum air. Hal ini berkemungkinan Encik Syah tidak mampu menelan cecair dengan selamat dan menyebabkan cecair yang diminum termasuk ke dalam saluran pernafasan. Jika terlalu kerap makanan/cecair memasuki saluran pernafasan, Encik Syah berisiko untuk menghidap pneumonia atau radang paru-paru.

Terdapat pelbagai faktor disfagia antaranya ialah faktor:

StrokPenyakit ParkinsonKecederaan otak traumatik/Traumatic Brain Injury (TBI)Lumpuh otak/cerebral palsy

Alkoholisme – Pengambilan alkohol secara berlebihan boleh merosakkan fungsi esofagus (Groher & Crary, 2020)Diabetes – Menurut Groher dan Crary (2020), pesakit yang mempunyai diabetes berkemungkinan untuk mengalami kelemahan motor pada esofagus yang disebabkan oleh neuropati autonomik (autonomic neuropathy). Menurut López-Ornelas et al. (2015), diabetes mempunyai kaitan dengan gangguan kepekaan laring (laryngeal sensitivity disorder) dan ianya boleh menyebabkan disfagia.

Melecur pada anggota yang terlibat untuk proses penelananIntubasi/Intubation

Pembedahan kepala dan leherPembedahan rahang atasPembedahan mulut

SumbingKantung faringeal – Zenker’s diverticulum ialah pembentukan berbentuk beg yang terletak di zon peralihan farinks dan esofagus.

Peringkat proses menelan dan simptom disfagia pada setiap peringkat.

Proses penelanan mempunyai empat peringkat iaitu:

Pada fasa oral, makanan yang dikunyah bercampur dengan air liur dan pembentukan gumpalan yang dikenali sebagai bolus akan berlaku. Pada masa yang sama, bibir akan tertutup rapat untuk mengelakkan makanan daripada terkeluar dari mulut.

Glossopalatal seal (lidah belakang dan lelangit lembut bersentuhan dengan rapat) akan berlaku untuk mengelakkan makanan yang belum tersedia untuk ditelan jatuh ke dalam saluran pernafasan.

Simptom disfagia pada fasa oral ialah:

Makanan/cecair keluar daripada mulutPembentukan bolus yang tidak lengkapSisa makanan masih tertinggal di dalam mulut walaupun sudah menelanGlossopalatal seal tidak lengkap (hanya boleh dikesan melalui ujian instrumentasi penelanan)Makanan termasuk di dalam saluran pernafasan (hanya boleh dikesan melalui ujian instrumentasi penelanan)

2. Fasa transit oral

Setelah bolus tersedia, lidah akan bergerak ke hadapan dan ke belakang (anterior and posterior) untuk mendorong bolus bergerak ke farinks. Reseptor sensori pada orofarinks dan lidah akan dirangsang lalu penelanan berlaku. Fasa transit oral berlaku sangat pantas iaitu kurang dari 1 hingga 1.5 saat sahaja.

Simptom disfagia pada fasa transit oral ialah:

Pergerakan bolus lemah/ tidak lancarPenelanan farinks lewat/lambat (delayed pharyngeal swallow)

3. Fasa farinks (pharyngeal)

Pada fasa ini, beberapa aktiviti fisiologi berlaku serentak. Penutupan sepenuhnya velopharyngeal (lelangit dan farinks) akan terjadi untuk mengelakkan bolus/cecair masuk ke dalam rongga hidung. Seterusnya, tulang hyoid dan larinksakan bergrak ke atas dan menyebabkan saluran pernafasan tertutup.

Justeru, makanan/cecair tidak akan termasuk ke dalam saluran pernafasan. Selain itu, pada fasa ini pita suara (vocal folds) juga akan tertutup. Hal ini juga bertujuan untuk melindungi daripada makanan/cecair termasuk ke dalam saluran pernafasan. Pada masa yang sama, epiglotis akan bergerak ke bawah dan bertujuan untuk melindungi saluran pernafasan juga.

Simptom disfagia pada fasa farinks ialah:

Makanan/cecair termasuk ke dalam rongga hidungLebihan makan teringgal di bahagian vallecular (hanya boleh dikesan melalui ujian instrumentasi penelanan)Lebihan makanan tertinggal di farinks (hanya boleh dikesan melalui ujian instrumentasi penelanan)Terasa makanan tersekat di tekak

4. Fasa esofagus (esophageal)

Pada fasa esofagus, bolus akan bergerak masuk ke dalam esofagus. Peristalsis esofagus (esophageal peristalsis) akan berlaku untuk menolak bolus masuk ke dalam perut.

Simptom disfagia pada fasa esofagus ialah:

Lebihan makanan tertinggal di pyriform sinuses (hanya boleh dikesan melalui ujian instrumentasi penelanan)Sakit pedih ulu hati

American Speech Language Hearing Association (n.d.). Adult dysphagia. Retrieved from ASHAAmerican Speech Language Hearing Association (n.d.). Swallowing disorders in adult. Retrieved from ASHAGroher, M. E., & Crary, M. A. (2020). Dysphagia-E-Book: Clinical Management in Adults and Children. Elsevier Health Sciences.López-Ornelas, L., Bollain-Goytia, I. S., Macías-Valle, L. F., Morales-Cadena, M., & Rivas-Mercado, A. (2015, April). Swallowing disorder as finding in adult patients with diabetes mellitus type 2. In Anales de Otorrinolaringología Mexicana (Vol. 60, No. 2, pp. 103-108).National Institute in Deafness and Other Communication Disorders. Dysphagia (2010). Retrieved from NIHPeringkat proses penelanan (n.d.). Retrieved from UKMThe four phases of the normal adult swallow process (n.d.). Retrieved from Amy Speech Language Therapy


Cara Tanam Aloe Vera yang Betul dan Mudah

Bagaimanakah cara untuk tanam Aloe Vera ataupun juga dikenali sebagai lidah buaya? Artikel ini akan membincangkan cara tanam aloe vera yang betul, penjagaan pokok ini, pembajaan dan kawalan perosak.

Kebiasaannya di Malaysia, ianya dipanggil sebagai lidah buaya oleh kerana ciri fizikalnya yang sama seperti haiwan tersebut. Aloe vera ini merupakan subspesis daripada keluarga Xanthoreaceae. Pada mulanya, ia berasal dari Afrika. Kini, ianya telah ditanam di serata Asia dan ternyata iklim tropika lebih menghasilkan produktiviti aloe vera yang lebih baik dari segi kualiti dan kuantiti.

Tanaman ini telah diperakui mempunyai pelbagai khasiat kesihatan sejak turun temurun lagi. Aloe vera yang menjadi kegilaan para wanita terutamanya untuk rawatan kosmetik, kini telah menjadi sebahagian daripada ramuan produk hiliran kosmetik. Selain sebagai produk hiliran, tanaman ini boleh diaplikasikan terus pada kulit dengan mendapatkan ekstrak asli aloe vera.

Dengan iklim di Malaysia yang menepati keperluan tanamannya, ianya membuka peluang yang luas kepada bakal para pengusaha dan boleh dijadikan sebagai perniagaan yang berpotensi dan berprospek tinggi. Seperti di negara jiran kita iaitu di Indonesia, mereka telah secara komersial menggusahakan tanaman ini di Jawa dan Kalimantan.

Dari sini kita dapat memanfaatkan interaksi di antara pengusaha kosmetik dan pertanian, kebergantungan antara satu sama lain adalah penting dalam kelangsungan perniagaan. Usaha memajukan penanaman ini di Malaysia perlu dipergiatkan sebagai salah satu pendedahan potensinya dalam menyumbang kepada kedua-dua industri yang dinyatakan.

Dengan itu, tidak perlu lagi mengharapkan bekalan yang diambil dari negara luar sedangkan negara sendiri sudah tersedia sumbernya. Melalui artikel kali ini, saya ingin menjelaskan tentang cara penanaman aloe vera dengan betul dan berkesan.

Aloe vera merupakan tanaman yang tumbuh subur pada iklim tropika seperti di Malaysia. Dari segi keperluan suhu, tanaman ini memerlukan suhu optimum sekurang-kurangnya 16-33°C serta kawasan yang menerima taburan hujan sekitar 1000-3000mm bagi mendapatkan pertumbuhan yang baik.

Sekiranya kawasan menerima hujan secara berlebihan atau sebaliknya, pastikan penggunaan air secara efisien hendaklah dilaksanakan dengan penyediaan saliran yang sistematik atau menambah kadar penyiraman harian. Air memainkan peranan penting dalam aloe vera kerana hampir 80% bahagian aloe vera mengandungi air. Pada isinya sahaja mengandungi air sebanyak 99.5%. Selain itu, tanaman ini juga memerlukan pendedahan terhadap cahaya matahari selama 8-10 untuk memastikan pertumbuhan yang baik.

Penyediaan Benih Aloe Vera

Dengan menggunakan kaedah konvensional, untuk mendapatkan benih lidah buaya atau aloe vera adalah menggunakan anak pokok yang tumbuh dirumpun pokok yang telah matang. Sekiranya melakukan perkara tersebut, ianya juga memanfaatkan pokok yang matang dengan merangsang pertumbuhannya tanpa persaingan dengan anak pokok.

Kebiasaannya, anak pokok pada induk akan muncul pada umur 5-6 bulan. Dengan menggunakan anak pokok yang sihat, peratus hidupnya adalah lebih tinggi. Anak pokok yang telah diperolehi boleh segera ditanam tanpa sebarang penyemaian awal.

Dengan menggunakan anak pokok yang telah disediakan, ianya boleh terus ditanam dalam pasu atau bekas yang bersesuaian. Akan tetapi sebelum terus ditanam, prosedur yang tertentu perlu dijalankan bagi memastikan keberkesanan penanaman.

Pertama sekali, sediakan media tanah campuran dengan nisbah (1:1:1) yang mengandungi batu kerikil, tanah dan pasir. Kemudian diisikan sehingga memenuhi ¾ bahagian dalam pasu yang mempunyai lubang untuk mengelakkan takungan air secara berlebihan.

Seperti sedia tahu tanaman ini mampu hidup dalam keadaan yang kering, akan tetapi akarnya akan membusuk sekiranya terdapat takungan dalam pasu. Seterusnya, ambil anak pokok yang disediakan dan letakkan pada bahagian permukaan tanah. Lalu ditimbuskan dengan batuan-batuan kecil seperti kerikil bagi memenuhi ruangan pasu.

Batuan kerikil tersebut bertujuan membekalkan pengudaraan bagi pertumbuhan akar yang baik. Biarkan selama 5 hari tanpa siraman bagi pengadaptasian akar pada tanah baru. Kemudian, sudah boleh disiram secukup secara berkala setiap hari.

Untuk tempoh 5 hari pertama, tanaman ini tidak perlu disiram untuk proses pengadaptasian akar. Sekiranya disiram dalam tempoh itu, berkemungkinan akar akan mati dalam tempoh tersebut. Pemberian air terhadap lidah buaya tidak perlu terlalu banyak, cukuplah sekadar membasahi tanah atau 1-2 kali sehari bergantung kepada cuaca.

Tanaman ini tidak memerlukan pembajaan kerana ianya boleh menyebabkan kesan sampingan yang negatif pada pokok dari segi pertumbuhan. Namun begitu, ianya masih relevan untuk dibaja secara minimal menggunakan baja organik tetapi hanya dalam 1 kali setahun.

Kawalan Penyakit dan Perosak

Sehingga hari ini tiada penyakit atau perosak yang serius menyerang tanaman ini. Hal ini kerana, aloe vera mempunyai kesan semulajadi terhadap kulat dan bakteria. Namun begitu, masih perlu dititikberatkan dalam mengawal daripada berlakunya serangan tersebut. Perkara yang biasa terjadi pada kekuningan pada daun aloe vera. Ianya terjadi disebabkan beberapa faktor iaitu suhu, cahaya, dan air. Dengan memenuhi keperluan 3 faktor tersebut, kekuningan dan segala ancaman penyakit dan serangga boleh dielakkan.

Untuk menuai aloe vera, ianya tidak memerlukan tempoh yang spesifik dan kebiasaannya dituai setelah mencapai ketinggian hampir 2 kaki. Caranya ialah memilih daun yang sudah tua dan matang boleh dituai dengan menggunakan pisau atau gunting tanpa melukakan pokok. Pastikan pemotongan daun tersebut dilakukan dengan bersih. Ini bertujuan merangsang pertumbuhan semula daun baru. Hasil yang dituai kebiasaannya akan diambil gelnya kemudian diekstrak kepada proses baru untuk dijadikan produk hiliran dalam industry makanan, perubatan dan kosmetik.

Diharapkan artikel cara tanam aloe vera ini dapat memberikan sedikit gambaran kepada pembaca bagaimana untuk menanam pokok lidah buaya ini.

Cara Tanam pokok lain yang anda perlu tahu:

Profil Agrobisnis (2004). Aloe vera di Kota Pontianak Kalimantan Barat. Aloe Vera Centre, Pontianak.Budidaya Lidah Buaya (2008). Diakses dari Lautan IndonesiaAloe: penjagaan rumah selepas pembelian, pembiakan, pemindahan, penyakit dan perosak (2017). ms.woman365pro.com.